הוועדה לקידום מעמד האישה, כנסת 16, פרוטוקול מספר 214, 2005-11-15 12:00

ענבל גבריאלי: שלום לכולם, אני מתכבדת לפתוח את ישיבתה השנייה היום של הוועדה לקידום מעמד האישה.

ענבל גבריאלי: הנושא לסדר היום, מעקב אחר יישום הוראות חוק הספורט בדבר ייצוג הולם.

ענבל גבריאלי: בפתח הישיבה ארצה לאפשר ליועצת המשפטית של הוועדה להציג את הנושא עם כל ההסתעפויות וההסתבכויות שלו.

ענבל גבריאלי: זאת תהיה נקודת המוצא של הדיון ומשם נמשיך, בבקשה.

הלית מגידו: תיקון מספר 5 לחוק הספורט התקבל כבר בשנת 2003, הוא קובע חובת ייצוג הולם בקרב העובדים וההנהלה של אגודות ספורט, גם ארגוני ספורט, גם התאחדויות וגם איגודים, ובלבד שהם מקבלים תמיכה לפי חוק יסודות התקציב כלומר שזה לא יהיה איזה גוף שהוא לחלוטין פרטי.

הלית מגידו: הייצוג ההולם על פי החוק צריך להינתן, כמובן בנסיבות העניין, אבל לא סתם ייצוג הולם בעלמא אלא במגוון סוגי המשרות השונות, כאשר הוספנו הוראה שנמצאת כבר היום בחוקים אחרים שכאשר נדרשת העדפת אישה היא תינתן רק כאשר שני מועמדים הם בעלי כישורים דומים ולא בהכרח להעדיף אישה שכישוריה חלילה פחותים מזה של גבר.

הלית מגידו: בנוסף להוראה המהותית של הייצוג ההולם, נקבעה הוראה שמחייבת את גופי הספורט לדווח לוועדה לקידום מעמד האישה של הכנסת על ביצוע ההוראות פעם בשנה.

הלית מגידו: הכוונה הייתה שזה יהיה לא יאוחר מסוף שנה אקלנדרית, והוטל עלינו כוועדה בכנסת לקיים דיון בדוחות האלה שיוגשו אלינו, תוך 60 יום מיום שהם נמסרו.

הלית מגידו: מה שקרה בפועל הוא, שחרף העובדה שבחוק נכתב במפורש שצריך להיות דיווח ראשון לא יאוחר מסוף פברואר 2004, הדיווחים האלה לא הגיעו לוועדה.

הלית מגידו: בשלב ראשון הם בכלל לא הגיעו, אחר כך מנהלת הוועדה פנתה לגופים שונים ודרשה מהם לקיים את החוק ושיגישו את הנתונים.

הלית מגידו: ובאמת היא תוכל לספר לכם בוודאי בהתחלה על טפטופים שהגיעו אט אט ואחר כך על נתונים ממש שהגיעו מגופים כאלה ואחרים, החל מההתאחדות לכדורגל דרך גופים אחרים.

הלית מגידו: הדבר הנוסף שחשוב לי לספר לכם זה שממש לאחרונה הוגש בג"ץ על ידי רשימה ארוכה של עמותות ומועדונים, מועדון הכדורגל מכבי חולון נשים, בנות סכנין, וכו', רשימה ארוכה, שבעצם הם עתרו כנגד מספר משיבים, גם ההתאחדות לכדורגל, גם שרת החינוך, גם משרד המשפטים אבל גם כנגד הוועדה לקידום מעמד האישה בכנסת, כאשר הם דורשים בעצם שהמשיבים ינמקו מדוע הם לא מיישמים את החוק ובהקשר שלנו מדוע אנחנו לא מקיימים את הישיבות.

הלית מגידו: אני שמחה שגם נזדמן לנו הבג"ץ הזה אבל לא רק בגללו אלא פשוט בגלל שסוף סוף יש לנו יושבת ראש חדשה לוועדה, ומרגע שהיא נכנסה לתפקידה היא הייתה מודעת לחובת היישום של החוק הזה, ובאמת אנחנו נמצאים היום כאן כדי לשמוע, מארגוני הספורט וכל האגודות השונות, איך הם מיישמים את החוק הזה.

הלית מגידו: הייתי רוצה לשמוע מאנשים שיציגו את הנתונים, לא רק מספרית כמה נשים יש אלא גם באיזה סוגים של משרות כדי שלא ייווצר מצב שכל הבכירים, כל המשרות הבכירות הן של גברים רק אותן משרות זוטרות, אני לא מדבר בהכרח על מנקות, הן נשים.

הלית מגידו: האנשים שיציגו את הנתונים, יודעים טוב ממני מי נמצא במשרות הבכירות ומי נמצא במשרות הזוטרות יותר, כי אין ספק שכוונת המחוקק, הכוונה של הוועדה הזו כאשר היא חוקקה את התיקון לחוק הספורט הייתה שזה יינתן במגוון סוגי המשרות, שהייצוג ההולם לא יהיה ייצוג הולם מהשפה ולחוץ אלא ייצוג הולם של ממש שתינתן הזדמנות ממשית לנשים.

הלית מגידו: במיוחד כאשר אנחנו החלנו את החוק הזה רק על ארגונים שמקבלים תמיכה לפי חוק יסודות התקציב, ואם מדובר בכספי ציבור הרי שצריך להינתן ייצוג הולם לנשים.

ענבל גבריאלי: תודה.

ענבל גבריאלי: בהמשך לדבריה של היועצת המשפטית של הוועדה, כאמור לאחר שהדיווח לא הגיע, פנו קודמותיי, בשנת 2004 הייתה זו חברת הכנסת גילה גמליאל, ואחר כך חברת הכנסת אתי ליבני, מי שכיהנו כיושבות ראש הוועדה.

ענבל גבריאלי: מכתבים נשלחו לכל האיגודים, ההתאחדויות, האגודות, כל מי שבעצם נופל לגדרו של סעיף 9 א' כפי שציינה היועצת המשפטית.

ענבל גבריאלי: צר לי לומר לנוכחים כאן שלא כל הפניות נענו וגם לאחר שלא הגיעו הדיווחים והוועדה פנתה שוב, לא קיבלנו תשובות מכולם.

ענבל גבריאלי: חלק מהתשובות שקיבלנו היו מאוד לא מספקות ואני רוצה לתת דוגמא לכמה תשובות לא מספקות לדעתנו, לדעת הוועדה וחברותיה.

ענבל גבריאלי: במכתב התשובה שהתקבל מהפועל נאמר בשלושה סעיפים, "דירקטוריון הפועל, ועד העמותה, בשנת 2004 נבחרו לדירקטוריון הפועל 3 חברות.

ענבל גבריאלי: " מתוך כמה?

ענבל גבריאלי: מתוך 3?

ענבל גבריאלי: מתוך 300?

ענבל גבריאלי: לא מצוין.

הלית מגידו: 21.

ענבל גבריאלי: אז את זה היה צריך לכתוב כאן, כי מתוך כמה זה בעצם המדד שממנו אנחנו יכולים ללמוד האם מדובר בייצוג הולם או בתת ייצוג, 3 מתוך 21 או 3 מתוך 5 או 3 מתוך 3, ההבדל הוא מאוד גדול.

ענבל גבריאלי: בסעיף השני, נציגת הפועל בהנהלת הוועד האולימפי, מתוך 4 נציגים של הפועל להנהלת הוועד האולימפי, מינינו נציגה אחת.

ענבל גבריאלי: פה כנראה היחס הוא קצת יותר סימפטי בין 1 ל-4 מאשר 3 ל-21 אז זה צוין.

ענבל גבריאלי: מתוך 12 העובדים המועסקים בהנהלת הפועל 5 הינן נשים.

ענבל גבריאלי: עובדים במה?

ענבל גבריאלי: באיזה משרות?

ענבל גבריאלי: בפקידות?

ענבל גבריאלי: בניקיון?

ענבל גבריאלי: בהנהלה הבכירה?

ענבל גבריאלי: באיזה משרות?

ענבל גבריאלי: זו דוגמא למכתב לא מספק.

ענבל גבריאלי: מכתב תשובה נוסף שקיבלנו ממרכז הספורט הארצי לבית"ר.

ענבל גבריאלי: המכתב כתוב בלשון הזו: "אנו כמרכז ספורט בצענו ומבצעים את האמור בחוק למרות היותנו גוף קטן ומרכז ספורט יחסית קטן אך בעל ותק והיסטוריה בספורט הישראלי.

ענבל גבריאלי: למרכז בית"ר ישנה נציגות של נשים במספר מוסדות בהן פעילותנו מבוצעת כמו למשל בהתאחדות לכדורגל ובאיגוד הכדורסל.

ענבל גבריאלי: " מה?

ענבל גבריאלי: איפה?

ענבל גבריאלי: למה?

ענבל גבריאלי: כמה?

ענבל גבריאלי: הולם או לא הולם בעיקר.

ענבל גבריאלי: מכתב נוסף, התאחדות הקליעה בישראל.

ענבל גבריאלי: שלום רב, בהתאחדות הקליעה בישראל הנהלה בת 11 חברים מהן 2 נשים.

ענבל גבריאלי: הוועדה המקצועית בת 9 חברים מהן 2 נשים.

ענבל גבריאלי: את זה אני מציינת שוב.

ענבל גבריאלי: כאן אומנם נאמר לנו כמה מתוך כמה הן נשים אבל אני מרשה לעצמי להיות בטוחה שיהיו כאן מי שיסכימו איתי שלא מדובר בייצוג הולם.

יאיר דווידוביץ: זה הייצוג הכי גבוה שיש בכל איגודי הספורט.

ענבל גבריאלי: אנחנו לא נקפוץ כאן משמחה כי תהיה זו שמחת עניים.

ענבל גבריאלי: איגוד הסייף בישראל, בהמשך לדיווחים שהועברו אליכם בשנים קודמות, וזה אומר דיווח רק משנה קודמת לאחר שהוועדה פנתה, נעדכנכם כי בשנת 2004 נבחרה גברת צויג לחברה בהנהלת איגוד הסיוף בישראל.

ענבל גבריאלי: הנ"ל נבחרה במסגרת רשימת "סיוף לכל" שהתמודדה בבחירות להנהלת האיגוד המתקיימות אחת ל-4 שנים.

ענבל גבריאלי: נו?

הלית מגידו: זה לא מינויים, זה בחירות.

ענבל גבריאלי: ולכן אני סיימתי ב-נו?

ענבל גבריאלי: זה לא הדיווח שהוועדה ביקשה.

ענבל גבריאלי: איגוד הג'ודו בישראל.

ענבל גבריאלי: "בהנהלת האיגוד המונה 9 חברים בלבד מכהנת גברת כך וכך, אני פשוט לא רוצה לנקוב בשמותיהם של החברים והחברות, חברת הנהלה ואחראית תחום הנשים באיגוד הג'ודו.

ענבל גבריאלי: איגוד הכדורסל, זה הדיווח של שנת 2005.

ענבל גבריאלי: המכתב שהתקבל מאיגוד הכדורסל אומר כך.

ענבל גבריאלי: בהמשך למכתב כך וכך, להלן מצבת הנשים באיגוד הכדורסל.

ענבל גבריאלי: 4 חברות הנהלה מתוך 38 נציגים, 7 חברות ועדות.

ענבל גבריאלי: כמה ועדות?

ענבל גבריאלי: כמה בסך הכל החברים בכל הוועדות?

ענבל גבריאלי: 5 מנהלות נבחרות, 9 עובדות.

ענבל גבריאלי: שוב, איזה עובדות?

ענבל גבריאלי: בשנה שלפני כן התקבלה רשימה מפורטת מאיגוד הכדור סל שממש לא אכפת לי להקריא לכם, לפחות את השמות הפרטיים, כדי שתבינו עד כמה הייצוג לא הולם כמובן באיגוד הכדורסל כמו גם באיגודים ואגודות והתאחדויות ספורט נוספות.

ענבל גבריאלי: אני יכולה להמשיך ולהקריא לכם את התשובות כפי שאמרתי, הלא מספקות שהתקבלו מחלק מאותם גופים.

ענבל גבריאלי: אבל אין שום חדש ומה שהקראתי היה רק משל לתשובות שהתקבלו.

ענבל גבריאלי: אם או ללא קשר לבג"ץ התקבל תיקון חוק של חברת הכנסת זהבה גלאון, זהו חוק שאין בכלל מחלוקת, אין עוררין, אין ספק ואין בכלל פתח לדיון בשאלה אם צריך לאכוף אותו או לא.

ענבל גבריאלי: זה חוק וכולנו כאן במדינת ישראל כפופים לחוק.

ענבל גבריאלי: בדיון הזה הייתי רוצה להבין כמה דברים.

ענבל גבריאלי: קודם כל מדוע הוועדה היא זו שצריכה לפנות, מדוע האיגודים והארגונים וההתאחדויות וכו', לא מבינים את חובת הדיווח ולא עושים את זה ביוזמתם?

ענבל גבריאלי: מאיין התעוזה, גם כאשר הוועדה לקידום מעמד האישה של הכנסת פונה פעמיים, על ידי שתיים מקודמותיי, לא לענות תשובות.

ענבל גבריאלי: וכמובן הנקודה אולי החשובה ביותר, הייצוג עדיין רחוק מלהיות הולם כפי שהחוק דורש.

זהבה גלאון: אחרי שקראת את הרשימה ואני רפרפתי כאן בחומר שנמסר, אני מקבלת את המסקנה שלך שחוק נחקק וכמעט ואינו מיושם, בגדול החוק אינו מיושם.

זהבה גלאון: השאלה שאני מתחבטת איתך בקול רם, יכול מאוד היה להיות שחוקים צריכים שיהיה בצידם סנקציות.

הלית מגידו: יש בצד זה.

הלית מגידו: בחוק הספורט יש כבר היום סעיף 15, סעיף עונשין שאומר, העובר על הוראה מהוראות חוק זה או תקנות שלפיו, דינו קנס כאמור בסעיף 61 א' 2 לחוק העונשין.

הלית מגידו: קנס פלילי לכל דבר ועניין.

ענבל גבריאלי: יכול להיות שמי שלא קרא את סעיף 9 א' לחוק בוודאי לא קרא גם את סעיף 15 שמצביע על הסנקציה שבצד מי שלא מיישם את סעיף 9 א'.

זהבה גלאון: אז שתי שאלות לי ליועצת המשפטית.

זהבה גלאון: האחת, מי אמור להפעיל את הסנקציות?

זהבה גלאון: ושאלה נוספת, האם יכול להיות שהוועדה צריכה להגיד שבתוך זמן, בטווח זמן, כהחלטת ועדה, אם אנחנו נראה שהחוק לא מיושם, זאת אומרת, ניתן לו צ'אנס, אומנם כבר היה צריך להיות מיושם, אבל אם האיגודים והאגודות שקראת בשמם לא מיישמים את החוק, אנחנו נבקש שתופעל הסנקציה.

הלית מגידו: לדעתי מה שצריך לעשות זה לפנות לשרת החינוך התרבות והספורט כדי שתפעיל את הסנקציות.

זהבה גלאון: אז אני רואה שהנציגה שלה יושבת כאן ואנחנו נפנה אליה שתפעיל את הסנקציה, אולי ככה זה יעבוד לצערי.

שלומית ניר-טור: נמצאת איתנו פה היועצת המשפטית של משרד החינוך התרבות והספורט, עו"ד רינת שפרן, ואני מקווה ששתינו נוכל להשיב על הנאמר.

שלומית ניר-טור: דבר אחד אני רוצה כן לומר לשבחה של השרה שהיא עשתה מהפכה במה שקשור לספורט נשים.

שלומית ניר-טור: היא הביאה לכך שהמועצה להסדר הימורים תקציב 80 מיליון שקל, 10 מיליון שקל בשנה, ל-8 השנים הקרובות.

שלומית ניר-טור: היא מיסדה תקציב בתוך משרד החינוך להפעלת הפרוייקט הזה.

שלומית ניר-טור: כשבבסיס התוכנית חלק מהנושא זה באמת פיתוח מנהיגות לייצוג הולם ואכיפה של החוק.

ענבל גבריאלי: ברשותך, למעט הנושאים האחרים שהם בהחלט חשובים של נשים בכלל בספורט ותקצוב כמובן, היינו רוצים להתמקד בנושא של הייצוג ההולם ומה עושה שרת החינוך ומה עושה משרד החינוך והאגף שאת עומדת בראשו כדי לוודא שהחוק הזה אכן נאכף.

זהבה גלאון: בואו ננסה את זה פעם אחת.

זהבה גלאון: בואו נפעיל סנקציות זה לא הופעל עד היום.

זהבה גלאון: תסלחו לי על הלשון הלא פרלמנטרית.

זהבה גלאון: אם לא מבינים ככה אולי יבינו ככה.

זהבה גלאון: בשביל מה נחקקים החוקים?

זהבה גלאון: בהצעה פתוחה זו אני מודה לך ואני נאלצת לעזוב.

שלומית ניר-טור: אני יותר ממסכימה איתך שכנראה רק סנקציות יעבדו.

שלומית ניר-טור: אכן יצאו מכתבים גם מטעם המשרד, ממני ומד"ר יהושע דקל לארגונים להסב את תשומת ליבם לחוק שהם צריכים לעמוד בו.

ענבל גבריאלי: זה כאשר נחקק החוק.

שלומית ניר-טור: אחרי שנחקק החוק.

שלומית ניר-טור: יש בעיה גדולה במבנה הספורט בישראל היום שחלק ממנו גורם לנושא הזה שכל האיגודים אומרים, אבל המרכזים שולחים אלינו את הנציגים, הכל נעשה במרכז.

שלומית ניר-טור: את זה גם צריך לפתור אבל יש לנו כמשרד איזושהי הצעה.

שלומית ניר-טור: אולי רינת תספר, לאור הבג"ץ הזה ישבו גם רשם העמותות במשרד המשפטים.

ענבל גבריאלי: רגע אחד, כאשר נחקק החוק המשרד ידע את הגופים השונים הרלוונטיים?

שלומית ניר-טור: נכון.

ענבל גבריאלי: האם נעשה איזשהו ניסיון למעקב, האם היו פניות, האם היה יידוע בדבר הסנקציה?

ענבל גבריאלי: האם ננקט איזשהו צעד כלפי מי מהגופים?

ענבל גבריאלי: זאת אומרת, מעבר ליידע בדבר החקיקה החדש, מה עשה המשרד בנושא של הייצוג ההולם?

שלומית ניר-טור: כתב מכתבים, לא הפעיל סנקציות ולא יידע את הגופים על זה שיש אפשרות לסנקציות, את זה אני חייבת לומר.

שלומית ניר-טור: אני רוצה להסב את תשומת לב השולחן הזה, חוק לשוויון קיים בכלל בארץ הזו, לא צריך היה לעשות חוק מיוחד לספורט, אבל כנראה שבספורט צריך חוק מיוחד וצריך להסב את תשומת לב האנשים שיש פה מקל וגזר ואפשר להפעיל סנקציות.

שלומית ניר-טור: נכון לעכשיו המשרד מציע איזושהי הצעה שאולי עו"ד שפרן תציג אותה.

רינת שפרן: כל הגופים שמוזכרים בחוק, האיגודים וההתאחדויות מקבלים כסף מהמדינה לפי חוק יסודות התקציב על פי קריטריונים של משרד החינוך, התרבות והספורט.

רינת שפרן: אנחנו עובדים בימים אלה על שינויים בקריטריונים, שינויים מהותיים.

רינת שפרן: סעיף 1 חשוב מהותי שהתקבל הוא שאיגודים והתאחדויות שלא יעמדו בתנאי סעיף 9 א' תיגרע מהם התמיכה.

רינת שפרן: מבחינת אחוזי התמיכה שתיגרע אנחנו נקבע את זה וזו תהיה סנקציה מאוד חזקה.

ענבל גבריאלי: אני ממש לא רוצה להיות צינית.

ענבל גבריאלי: כמה נשים יש היום בהתאחדות לכדורגל?

רינת שפרן: מסתמא שאף אחת.

ענבל גבריאלי: האם את רואה את ההתאחדות לכדורגל, ושוב במכוון אני נותנת את הדוגמא הזו כי זה גוף מאוד חזק, אולי החזק ביותר מבין גופי הספורט, האם את רואה אותם מצליחים לא לקבל, אני במכוון משתמשת במינוח הזה, את התקצוב שהם אמורים לקבל?

ענבל גבריאלי: האם את רואה אותם בכלל נרתעים מזה?

רינת שפרן: אם ההתאחדות לכדורגל לא תקבל 20 אחוז או 30 אחוז מהתמיכה כפי שאנחנו נקבע בקריטריונים שלנו, זה יפגע בה מהותית.

רינת שפרן: אנחנו מקווים שהמועצה להסדר הימורים בספורט גם תקיים את זה כי רוב הכסף של הכדורגל בא מהמועצה להסדר ששם הם פועלים, אבל בוודאי שזה ירתיע, הם מקבלים מאיתנו סכומים, ברגע שייגרע סכום בעקבות הפעלת סנקציה - - -

ענבל גבריאלי: אז למה בכל זאת לחכות עם זה עד עכשיו?

הלית מגידו: בררתי בינתיים מה גובה הקנס, זה 26,100 שקלים, יכול להיות שבשביל גופים בסדר גודל כזה זה פשוט לא משמעותי.

ענבל גבריאלי: הסנקציה שקבועה היום בחוק מדברת על קנס שניתן להטיל עליהם שהוא בגובה של 26,100 שקלים.

רינת שפרן: משרד החינוך הוא לא זה שמפעיל את הסנקציות.

רינת שפרן: מי שצריך לפנות, וצריך לפנות בעצם למשטרה כי זה עונשין, גם הוועדה יכולה לפנות, גם משרד החינוך יכול לפנות למשטרה שיבדקו אם הגופים עומדים בכל תנאי החוק ובפרט בסעיף 9 א'.

ענבל גבריאלי: האם מה שעורר את משרד החינוך זה הבג"ץ?

רינת שפרן: לא, בוודאי שלא.

ענבל גבריאלי: אז למה לא לפני?

רינת שפרן: שינויים בקריטריונים, לשלול תמיכה מגוף מסוים, אתה לא יכול לעשות את זה אלא אם כן זה רשום בקריטריונים.

רינת שפרן: משרד החינוך לא יכול לבוא היום ולהגיד לגופים, אנחנו גורעים מכם X שקלים כל עוד זה לא רשום בקריטריונים.

רינת שפרן: בימים אלה עובדים על כך ביחד עם משרד המשפטים, הנושא הזה אושר על ידי משרד המשפטים.

רינת שפרן: כל שינוי בקריטריונים צריך לעבור אישור של משרד המשפטים.

רינת שפרן: יש לנו הסכמה להכניס את זה לקריטריונים.

רינת שפרן: ברגע שנכניס את הסעיף הזה נוכל להפעיל את הסנקציות.

רינת שפרן: אנחנו לא יכולים להפעיל את זה קודם.

רינת שפרן: מדובר בהרבה מאוד כסף שמשרד החינוך נותן לאותם איגודים ואגודות ספורט.

ענבל גבריאלי: תודה, בבקשה יאיר דווידוביץ, מנכ"ל התאחדות הקליעה.

יאיר דווידוביץ: אני שמח שהקראת את המכתב שלי.

יאיר דווידוביץ: ראשית אני עדיין לא יודע מה זה ייצוג הולם ואני גם לא יודע מי אמור להחליט מה זה ייצוג הולם.

יאיר דווידוביץ: האם ייצוג הולם הוא אחוזים מתוך כמות הספורטאיות בתוך ההתאחדות?

יאיר דווידוביץ: אם כך יש לנו ייצוג מעבר להולם.

יאיר דווידוביץ: יש לנו רשומות אולי 15 אחוז ויש לנו 20 ומשהו אחוז בהנהלה, או 20 אחוז, 18 אחוז, ייצוג מאוד הולם.

יאיר דווידוביץ: כשיהיה לי 50 אחוז ספורטאיות בהתאחדות, יהיה גם אצלנו.

יאיר דווידוביץ: אם זו הכוונה אז שיכתבו את הכוונה בחוק ונראה איך אנחנו מתמודדים.

יאיר דווידוביץ: השאלה למינהל הספורט, כמה נשים יש במשרות הבכירות במינהל הספורט?

יאיר דווידוביץ: אולי נאכוף קודם כל את התקנה הזאת על עצמנו - - -

ענבל גבריאלי: אדוני, אין סדרי עדיפויות מבחינת האכיפה, את החוק צריך לאכוף בכל מקום שהוא מתייחס אליו.

יאיר דווידוביץ: אז שמינהל הספורט שאני רואה אותו בהרבה פגישות, רואה את שולחן הנשיאות שלו, יושבת שם אישה אחת או גם לא, לא תמיד שלומית נמצאת שם, הוא לא יכול לבוא ולהטיל עלי סנקציות על מה שמינהל הספורט עצמו לא מקיים.

הלית מגידו: מבחינת החוק זה לא קשור.

יאיר דווידוביץ: גבירותיי, 50 אחוז באיגודים של ספורט שבהם נשים נמצאות בקושי ב-10 אחוז זה לא הולם ולא הגיוני.

ענבל גבריאלי: אם אתה רוצה שאנחנו נלך אחורה בשרשרת הסיבות והנסיבות להסביר לך למה היום פחות נשים ספורטאיות גם נמצאות חברות בכל האיגודים, אז אנחנו יכולות לעשות את זה.

ענבל גבריאלי: אני לא חושבת שהדרך לתקוף מקומות אחרים היא נכונה כדי להתמודד עם הבעיה כאן.

ענבל גבריאלי: ייצוג הולם יש לנו באחוזים גם בחוקים אחרים, נכון?

הלית מגידו: למעשה אין באחוזים אבל יש מגוון של חוקים אחרים שמדברים על ייצוג הולם.

הלית מגידו: הפסיקה היותר מתייחסת היא, שאלה את עצמה, כמו שבית המשפט הרבה פעמים שאל את עצמו, האם מספיק 30 אחוז?

הלית מגידו: אבל אין ספק שהמטרה בסוף הדרך היא להגיע ל-50 אחוז.

הלית מגידו: זה ברור לגמרי כחתך האנשים באוכלוסיה.

הלית מגידו: בחקיקה היום כמו שהתחלתי ואמרתי, אין אזכור של אחוזים ספציפיים, אבל זה החל מחוק שירות המדינה, זה גם מתייחס לגבי גופים של המדינה, זה גם חל שם, יש רשימה כל כך ארוכה של חוקים.

הלית מגידו: לא רק חוק הספורט, חוק שירות המדינה מנויים, חוק החברות הממשלתיות, חוק תאגידי מים וביוב, חוק המועצה הלאומית למחקר ופיתוח, זה לא שאנחנו נטפלים דווקא לעניין של הספורט, שלא לדבר כמובן על חוק שיווי זכויות האישה.

ענבל גבריאלי: קודם כל מתייחסים בייצוג הולם לכלל הציבור כשאנחנו רואים את האיגודים וההתאחדויות ואת הגופים השונים כמשקפים של כלל הציבור, ככה אנחנו מתייחסים לזה.

ענבל גבריאלי: לשון החוק הספציפי הזה לא נוקטת - - -

הלית מגידו: או בכלל, אין בחקיקה.

הלית מגידו: זה לא שבחוק הזה אנחנו - - -

ענבל גבריאלי: חוקי בחירות זה יוצא מהכלל, נכון?

הלית מגידו: כן, זה יוצא מהכלל לגמרי.

הלית מגידו: אני לא מדברת על בחירה, הגברת שקד גם הזכירה את זה בהערת ביניים.

הלית מגידו: אנחנו לא מדברים על בחירה במסגרת בחירות דמוקרטיות.

הלית מגידו: אני מדברת על מינויים לדוגמא.

יאיר דווידוביץ: כל ההתייחסות שלי הייתה לגבי ההנהלה לא לגבי עובדים, אני מצטער אם לא הובנתי נכון וזה בחירות, ושם ההתאחדות הכניסה בתקנון 2 נשים חובה.

ענבל גבריאלי: מדוע רק 2 נשים?

יאיר דווידוביץ: לא מספק אתכן גבירותיי, זה בסדר.

ענבל גבריאלי: קודם כל, זה לא, לא מספק אתכם גבירותיי, זה לא מספק את החוק.

יאיר דווידוביץ: זה מספק את החוק כי החוק לגבי בחירה - - -

ענבל גבריאלי: טוב, אז צפוי לנו ויכוח מאוד סוער.

יאיר דווידוביץ: סליחה, הרגע הבנתי מהיועצת המשפטית שהיא מדברת על בחירה.

יאיר דווידוביץ: הנהלה זה דבר נבחר ואנחנו הכרחנו את עצמנו לשים שם 2 נשים בתקנון התאחדות הקליעה.

ענת דרייגור: רק הגברים בוחרים שם.

יאיר דווידוביץ: למה רק הגברים בוחרים שם?

יאיר דווידוביץ: אני לא מבין אתכם.

יאיר דווידוביץ: נציגי המועדונים בוחרים.

יאיר דווידוביץ: אם ראש מועדון הוא אישה אז אישה בוחרת.

יאיר דווידוביץ: אם ראש המועדון הוא גבר אז גבר בוחר ואם המועדון יש לו 30 אחוז נשים, אז 30 אחוז מתוך המועדון יש לו זכות בחירה מי יהיה היושב ראש.

יאיר דווידוביץ: אבל אי אפשר לבוא ולהגיד למועדון קליעה או מועדון ספורטיבי כלשהו שיש לו 10 אחוז, תכניס שם 50 אחוז נשים בכוח, לא הגיוני, מצטער, ואני לא היחיד תאמינו לי.

דפנה לנג: בתור עורכת דין אני מתעסקת כבר כמה שנים בכל הנושא של קידום נשים בספורט.

דפנה לנג: אני גם מייצגת את כל ליגת הכדורגל לנשים והבג"ץ שהם הגישו נגד המועצה להסדר הימורים בספורט על הנושא של ההקצבות.

דפנה לנג: אין ספק ממה שעולה בדיון היום שהאיגודים והאגודות וההתאחדויות, לא הפנימו מה זה ייצוג הולם ולא הבינו את החשיבות של ייצוג הולם.

דפנה לנג: עם כל הכבוד לגופים האלה, הם מונו מכוח חוק הספורט למעשה להיות מונופול על הספורט במדינת ישראל.

דפנה לנג: הם צריכים להפעיל את המנדט הזה לטובת כל אזרחיה, ואזרחיה זה גם נשים.

דפנה לנג: המצב שאין היום ספורטאיות הוא פועל יוצא בדיוק של היעדר ייצוג הולם לנשים.

דפנה לנג: הוא פועל יוצא מזה שאותם גברים שיושבים שם לא מקדמים את האינטרסים של הנשים, לא מפתחים ספורט נשים, לא תומכים בילדות, לא מבינים ילדות בספורט.

דפנה לנג: זה פועל יוצא מזה שכשאתם יושבים ומצביעים שם, נושא התקציבים השוויוניים לא נמצאים לנגד עיניהם של אלה שמחלקים את העוגה ביניהם.

דפנה לנג: אם נלך להקצבות של המועצה להסדר הימורים בספורט לדוגמא, שמתקצבת כל שנה למעלה מ-60 מיליון שקל קבוצות כדורגל לגברים, הנשים במשך 3 שנים לא קיבלו שקל.

דפנה לנג: אין היום הקצבות לכדורגל נשים במדינת ישראל.

ענבל גבריאלי: אם לא הדרישה של פיפ"א לא הייתה פה אפילו חצי קבוצה של נשים, גם אלה שקיימות.

דפנה לנג: נכון, פיפ"א מעבירה כספים לנשים.

דפנה לנג: עכשיו, בואו ותגידו, למה שיהיו נשים בהנהלת ההתאחדות לכדורגל?

דפנה לנג: אין ספורטאיות במדינת ישראל, ילדות, נערות ונשים לא משחקות כדורגל אז איך הן תגענה להנהלה?

דפנה לנג: איך יהיה להן ייצוג?

דפנה לנג: מה הקנה מידה?

דפנה לנג: המצב הזה, בצורה זו או אחרת נמצא בכל האיגודים ובכל האגודות.

דפנה לנג: רק כשיהיו נשים בתוך ההנהלות עניין הספורט לנשים, לילדות ולנערות יקבל תמיכה ויקבל שוויון ועל כך אין בכלל מחלוקת.

דפנה לנג: מה שצריך סוף סוף לחשוב זה איך באמת מעבירים את זה מהכוח אל הפועל.

דפנה לנג: הבג"ץ שהוגש עכשיו לבית המשפט נגד ההתאחדות לכדורגל, זה בג"ץ שהתארגנו קבוצות נשים ונשים שרוצות ללכת להתאחדות לכדורגל והגישו את זה לבד, אין להן אפילו עורך דין שמייצג אותן.

דפנה לנג: אני קוראת לוועדה הזאת להתייצב מאחורי הבג"ץ הזה ואני קוראת למשרד החינוך להתייצב מאחורי הבג"ץ הזה.

ענבל גבריאלי: הבג"ץ הוא בין היתר גם נגדנו.

דפנה לנג: אני חושבת שהבג"ץ הזה הוא הזדמנות פז באמת לסמן מהו ייצוג הולם בספורט והבג"ץ הזה יחייב את הגופים להתיישר למולו.

דפנה לנג: כי החוק היום, התמונה שמוצגת פה היא אבסורדית, כי גופי הספורט פשוט מצפצפים על החוק.

דפנה לנג: זה הכל.

דפנה לנג: הוועדה צריכה לקבוע, יש את התקנונים שאפשר להורות לאיגודים ולאגודות לתקן אותם בנושא הזה, צריך לחשוב על צעדים אופרטיביים איך להוציא את החוק הזה מהכוח אל הפועל.

ענבל גבריאלי: אני מסכימה עם כל מה שאמרת לפחות לגבי הסיפא של הדברים.

ענבל גבריאלי: אני בהחלט חושבת ששינוי של סעיף החוק ובראש ובראשונה השמטה של, בנסיבות העניין, החוק מדבר על, יינתן ביטוי הולם בנסיבות העניין.

ענבל גבריאלי: אני חושבת שזו הרעה החולה של תת הייצוג, לא רק הייצוג ההולם כי זה מאפשר פירצה ענקית איך לא ליישם את החוק.

ענבל גבריאלי: ברגע שאני כאיגוד צריכה לדאוג לייצוג הולם ונאמר לי שהייצוג ההולם הזה יינתן "בנסיבות העניין", תמיד אוכל למצוא איזו נסיבה או שתיים שיאפשרו לי לא למנות נשים כך שיתאפשר ייצוג הולם.

הלית מגידו: אני מודה שאני חלוקה עלייך בנקודה הספציפית הזאת.

הלית מגידו: הרובריקה הזו של, "בנסיבות העניין" מופיעה לרוחב כל החקיקה של ייצוג הולם.

ענבל גבריאלי: אולי בגלל ההתעקשות של הממשלה שהיא זו שבמרבית סעיפי החוק צריכה ליישם אותו.

ענבל גבריאלי: היה לנו את זה כאן בוועדה לא מזמן.

ענבל גבריאלי: זו התעקשות של משרדי ממשלה שהניסוח יהיה כזה, בנסיבות העניין.

הלית מגידו: אני חושבת שצריך להיות הביטוי, בנסיבות העניין.

ענבל גבריאלי: גם אם זה משמש לרעה?

הלית מגידו: העובדה שזה משמש לרעה לדעתי לא צריכה להיות עילה לכך שאנחנו נמחק את זה.

הלית מגידו: כמו שאני אומרת שרק בגלל שיהיו אנשים שיפרו את החוק אז אני אשנה אותו.

הלית מגידו: אני מסתכלת על כך שרוב הארגונים כן יקיימו את החוק כמות שהוא, שהם לא ייתלו בביטוי, בנסיבות העניין.

הלית מגידו: יכול להיות שדווקא אפשר לטעון שבספורט יש נסיבות ענייניות לכך שבספורט שהוא ספציפי, גברי, לא יתנו בהכרח ייצוג הולם דווקא לנשים, או דווקא לגברים.

הלית מגידו: או דווקא בספורט שהוא לחלוטין נשי, יינתן מעבר לייצוג ההולם של 50 אחוז.

הלית מגידו: אני לא הייתי משנה את החוק ומוחקת את המילים, בנסיבות העניין.

הלית מגידו: וכשלעצמי אני סבורה שגם אם היינו מוחקים אותו יכול בהחלט להיות מצב שהארגונים היו ממשיכים כלומר, אם הם מצפצפים במרכאות, על החוק בנוסחו היום, אז אני לא בטוחה שדווקא השינוי הסמנטי הזה ישרת אותנו, ומבחינת הסתכלות רוחבית על החקיקה, אני לא רואה טעם לשנות את המילים, צר לי שאני חולקת עלייך.

ענבל גבריאלי: זה בסדר גמור, אני רק אומרת שלא הצלחנו להשמיט את זה גם בדברי חקיקה אחרים שעברו כאן בוועדה בגלל התעקשות של משרדי ממשלה.

לאה מלמד: אני רוצה לציין שני דברים שקורים באיגוד הכדורסל.

לאה מלמד: מאז שהחוק נחקק היו בחירות באיגוד הכדורסל.

לאה מלמד: מספר חברי ההנהלה עלה ומספר הנשים בתוכו לא, זאת אומרת, מאז שהחוק נחקק הייצוג ירד.

לאה מלמד: כל פעם שיש לנו את הישיבה בוועדה הזאת בנושא הזה, אני מביאה את העובדה שיש ועדת נשים, ועדה מקצועית לכדורסל נשים באיגוד הכדורסל שבראשה עומד גבר, ועדיין לא הצלחנו לשנות את הדבר הזה.

לאה מלמד: כל פעם מספרים לנו סיפור אחר.

לאה מלמד: אין בחירות באיגודים, באיגודים יש רשימות.

יאיר דווידוביץ: זו השמצה, צריך למחוק את זה, אולי באיגוד הכדורסל.

לאה מלמד: אני מדברת על איגוד הכדורסל אבל אני יודעת שזה ברוב האיגודים.

ענבל גבריאלי: אגב זו לא השמצה, זו רק יכולה להיות טעות קלה.

לאה מלמד: על אף שהחוק הוא מעל התקנון של האיגוד פניתי ליו"ר איגוד הכדורסל בבקשה להוסיף פסקה בנושא של ייצוג הולם לתקנון האיגוד.

לאה מלמד: הגיעה תגובה מהיועץ המשפטי של האיגוד שגם יושב פה, שיש פה איזושהי התערבות בעבודת המרכזים, כאילו זה בלתי אפשרי.

ענבל גבריאלי: התערבות?

לאה מלמד: יש הכתבה.

לאה מלמד: הרי הרשימות להנהלת האיגוד אלה רשימות שהמרכזים מביאים.

לאה מלמד: זאת אומרת, עדיין האיגוד מגלגל את זה לפתחם של המרכזים.

לאה מלמד: אני חושבת שזה לא משנה מה נעשה, האיגודים לא רוצים לממש את זה, לא רוצים לפעול לפי רוח החוק הזה, לצערי אני אומרת את זה אבל אני באמת מאמינה שרק אם תהיה פה איזושהי סנקציה זה יתממש.

ענבל גבריאלי: של משהו מעבר ל-26,100 שקלים.

לאה מלמד: בוודאי.

חיים שושן: אני דווקא רוצה לקחת את הדיון לקטע יותר אופטימי.

חיים שושן: כשהופענו פה לפני שנתיים, ואני שוב מתנצל בשם יושבת ראש ועדת הנשים שלנו, מאיה קלה, שלא יכלה להשתחרר היום היא עובדת במכון וינגייט וגם הסגנית שלה שהיא יושבת ראש מכבי רמת חן גם לא יכלה להגיע.

שלומית ניר-טור: מה עם יושב ראש הועד האולימפי ויושב ראש מכבי?

חיים שושן: כשאת דיברת לא הפרעתי לך ואת משרד החינוך, אני לא צריך להסביר לך.

חיים שושן: אני למדתי חקלאות אבל לא חינוך.

שלומית ניר-טור: אבל אני בכנסת.

חיים שושן: מה שרציתי לומר בשם שתי החברות, גם אורה גלזר שהיא יושבת ראש מכבי רמת חן, ואני רוצה לומר שבאמת לפני שנתיים מרכז מכבי, ובעשייה, לא בדיבורים, אני יכול להגיד שאני המנכ"ל הוותיק ביותר בספורט, ואתם לא רואים אותנו הרבה בעיתון כי לנו יש משימה לפתח באמת את הספורט.

חיים שושן: אני לא אומר שאנחנו עושים את זה הכי טוב אבל אנחנו מנסים גם את נושא הנשים לפתח.

חיים שושן: מה שרציתי לומר, כיוון שחברת הכנסת יושבת ראש הוועדה לא הקריאה את מכתבנו, אני מחזיק את המכתב שהפנינו לאתי ליבני שהייתה יושבת ראש הוועדה לקידום מעמד האישה הקודמת, וכנראה מתוך זה שהוא לא הוקרא אני מניח שפחות או יותר מרוח המכתב שכתבנו עם שמות, פחות או יותר ניסינו לתת תמונה איך אנחנו מתקדמים ברוח הזמן כי באמת אנחנו מעוניינים לקדם את הנושא.

חיים שושן: יושבת פה שלומית ניר טור ממשרד החינוך שתודה שגם שבשנה שעברה קיימנו את מה שהבטחנו וקיימנו כנס מלגות במרכז מכבי שארגנו אותו ועדת הנשים וחילקנו שם מלגות בהיקפים של קרוב ל-100,000 שקל.

חיים שושן: אני חושב שחלק מהיושבים שנמצאים פה נכחו בכנס.

חיים שושן: אנחנו עושים את זה בסוף דצמבר ותקבלו גם הזמנות כי זה פתוח וחשוף.

חיים שושן: זאת אומרת, מכבי חושב על הנושא.

חיים שושן: אני מסכים עם כולם שלא מספיק.

חיים שושן: אני האחרון שאגיד שזה מספיק.

חיים שושן: דרך אגב, להתאחדות לכדורגל שמחר מתקיימת האספה הכללית שלה לבחירות, יש שתי נשים ממכבי.

חיים שושן: אחת היא ממכבי באר שבע, ואם כבר נגעו בקבוצות נשים, אני רוצה לומר לעורכת הדין לנג שיש 6 קבוצות כדורגל נשים במרכז מכבי ואני רוצה גם להגיד איזה קבוצות אלו, תשמעו היטב את המקומות, אני לא רוצה לדבר על המגזר כי גם שם יש לנו בעוספיה איזו התארגנות וזה חשוב מאוד.

חיים שושן: הקבוצות הן, צור שלום זו קבוצת נשים של מרכז מכבי, מכבי חדרה, מכבי באר שבע שמטעמה תהיה נציגה בהנהלת ההתאחדות לכדורגל, מכבי חולון שהוזכרה פה בין היתר ואני חושב שזה גם מצביע על כך שבאיזשהו מקום אנחנו מנסים לזרום עם, אני לא רוצה להגיד עם הדרישה אבל עם הרצון.

חיים שושן: לנו במכבי ברור שנשים עושות עבודה יותר טובה מאשר גברים לפעמים, אתם יכולות לרשום את זה.

ענבל גבריאלי: לזרום עם הדרישה?

ענבל גבריאלי: אתם מיישמים את החוק.

ענבל גבריאלי: זה לא נקרא לזרום, יש חוק.

חיים שושן: אנחנו לא צריכים חוק, אנחנו מבינים את זה בלי חוק.

חיים שושן: אני מדבר די ברור.

חיים שושן: במרכז מכבי, אנחנו גוף קטן, יש 8 עובדים.

חיים שושן: אני המנכ"ל עם עוד 7 אנשים.

חיים שושן: ה-7 אנשים הנוספים הם כך.

חיים שושן: יש לי מנהלת כספים מנהלת חשבונות ראשית, יש לי מנהלת חשבונות נוספת, יש לי מנהלת לשכה ויש לי מזכירת לשכה.

חיים שושן: זאת אומרת 50 אחוז מהעובדים שלי, חוץ מ-3 שמות שאתם מכירים, נתן, עודד אברמסון ומומו - - -

ענבל גבריאלי: שמה תפקידיהם?

חיים שושן: מומו לוצקי, מנהל אגף הכדורסל, נתן סלובטי, מנהל אגף הכדורגל, ועודד אברמסון, מנהל אגף הספורט.

ענבל גבריאלי: לעומת מנהלת חשבונות.

חיים שושן: מנהל הכספים של מכבי פרש לגימלאות ומנהלת החשבונות היא מנהלת הכספים ביחד, איחדנו את התפקידים ונתנו לה את התפקיד.

ענבל גבריאלי: מזל שהוא פרש.

חיים שושן: לא מזל, לא צריך לעשות את זה בציניות, תודה אני סיימתי.

ענבל גבריאלי: אני עוד לא סיימתי איתך עדיין.

ענבל גבריאלי: כן צריך חוק או לא צריך חוק, זה יכול להיות ויכוח פילוסופי עמוק.

ענבל גבריאלי: העובדה היא שמדינת ישראל היא מדינת חוק.

ענבל גבריאלי: בנושא שלפנינו כן יש חוק והחוק הזה שוב, צריך ליישם אותו.

ענבל גבריאלי: ברגע שאתה מקריא את הנתונים ומנסה לבדל את מכבי ולייחד אותה על פני האחרות ואז אתה נותן לי 6 או 7 שמות של 3 מנהלי אגפים גברים - - -

חיים שושן: טוב, אז אני אמשיך.

חיים שושן: מאיה קלה בן צור, יושבת ראש הוועדה לקידום נשים, חברת מליאת הוועד האולימפי.

חיים שושן: אורה גלזר, יושבת ראש מכבי רמת חן, חברת הנהלת איגוד הכדורסל, חברת מליאת הוועד האולימפי.

חיים שושן: מלי זלצר, חברת הנהלת ההתאחדות לכדורגל בקדנציה הקודמת.

חיים שושן: זהבה שמואלי חברת ועדת נשים במכבי, ספורטאית אולימפית לשעבר.

חיים שושן: לורי גדליהו, מאמנת כדורסל בכירה, חברת ועדת נשים.

חיים שושן: מורן בצר תייר, ספורטאית עבר, אני מקריא מהנייר ששלחתי לוועדה.

דפנה לנג: מאיה קלה היא בהנהלה של הוועד האולימפי?

חיים שושן: לא בהנהלה, אני מקריא נתונים.

חיים שושן: מורן בצר תייר, ספורטאית עבר מצטיינת בכדור עף, חברת ועדת ספורט נשים במכבי.

חיים שושן: בדרה דניאל, ספורטאית עבר וכדורסלנית במגזר הערבי מנצרת.

חיים שושן: וינרה זריפובה לוי, אני לא נכנס כרגע לכל העניין הזה, ועדת קליטה במכבי ספורט.

ענבל גבריאלי: כמה מנהלי אגפים יש?

חיים שושן: אצלנו יש 3 אגפים.

ענבל גבריאלי: ושלושת המנהלים גברים.

עמרי טלמון: אני מנכ"ל קלוב התעופה שזה בעצם איגוד של 7 עמותות שעוסקות בספורט התעופתי במדינה.

עמרי טלמון: הבעיה שלנו פשוטה מאוד, אין לנו נשים.

עמרי טלמון: למה?

עמרי טלמון: אני לא יודע.

עמרי טלמון: ענף אחד, הטיסנאות למשל, בכלל אין הבדל בין גברים לנשים.

עמרי טלמון: זאת אומרת, באליפות העולם בטיסנאות, המשתתפים הם גברים מול נשים, ואם תראי בדו"ח של הוועדה לפני שנתיים, שלחתי צילום של נבחרת הנוער שזכתה באליפות העולם, 2 נערים ונערה.

עמרי טלמון: אין הבדל.

עמרי טלמון: בכל זאת לא באות נערות, למה?

עמרי טלמון: כי הספורט נתפס כספורט גברי.

עמרי טלמון: דרך אגב, שאלתם רק על ההנהלה אבל למשל, איגוד הצניחה שבכספים המועטים שלו משתדל לקדם ספורטאים ניצנים, אז ספורטאית השנה שמקדמים אותה היא דווקא בחורה, בצניחה חופשית.

עמרי טלמון: היא קיבלה מלגה של קרן אלרואי שהועמדה לקדם ספורטאים מצטיינים בתחום התעופה.

ענת דרייגור: איך אתם מפרסמים את הענף שלכם לילדות צעירות למשל?

ענת דרייגור: למה הילדה שלי לא חשופה לזה בבית הספר?

עמרי טלמון: יש לנו בעיה רצינית עם זה.

עמרי טלמון: עולה כסף, לא מקבלים אלא משלמים כי רוב המשרות הן בהתנדבות שאין אפילו כיסוי הוצאות.

עמרי טלמון: אם צריך לנסוע לירושלים, תכניס יד לכיס ותיסע לירושלים.

עמרי טלמון: לא היה מקרה שאחת מהבודדות שעוסקות בספורט התעופתי הציגה מועמדות להנהלה של אחת האגודות שהיא לא נבחרה, אין מקרה כזה.

עמרי טלמון: הבעיה היא שאין נשים והבודדות שישנן, לא בגלל שהן נשים אלא רוב החברים גם לא רוצים להיות חברי הנהלה.

עמרי טלמון: למה להם?

עמרי טלמון: ישיבות, צריך לבוא, צריך להביא כיבוד מהבית, לא רוצים.

עמרי טלמון: חשופים לתביעות משפטיות.

עמרי טלמון: וגם שאלה אחרת, פתאום הנהלת האיגוד עומדת בפני אחד, צנחן, שעשה כל עברה אפשרית ועכשיו הוא רוצה 4,2 מיליון דולר מהאיגוד ומהאנשים שמנהלים אותו.

עמרי טלמון: זו בעיה חמורה מאוד, ולכן, לפחות בנושאים שלנו שחלקם הם ספורט אתגרי, יכול להיות שהמדינה, זה לא שייך לספורט נשים או גברים, צריכה להיכנס לעובי הקורה ולחוקק חוק של ספורט אתגרי.

עמרי טלמון: מי שמתעסק בזה לוקח את האחריות.

עמרי טלמון: אז יש לי מצב שבו חבריי ההנהלה של איגוד שלם רוצים להתפטר כולם, לא רוצים את האחריות, נשים, גברים, לא מנשה, יש שם אישה אחת במקרה.

עמרי טלמון: אז יש פה בעיית אמת, אני הצעתי במכתבים, גם לוועדה, איך לנסות לקדם, למשל מ-80 מיליון השקל של המועצה, המועצה בכלל רוצה לזרוק אותנו החוצה מהביזנס.

עמרי טלמון: אם דיברנו על הצניחה החופשית על אותה בחורה בשם עדי שרוצים לקדם אותה, אני רוצה שתבינו ששנייה אימון עולה דולר.

עמרי טלמון: שיהיה לכם מושג על מה מדובר פה.

עמרי טלמון: אז אחת ההצעות שהייתה היא לקחת קטע מהכסף ולתת מילגות יעודיות לנערות שיתחילו ללמוד טיסנאות, דאייה, אני מנסה להוריד את גיל הרשיון לדאייה מ-18 שזה גיל לא טוב כי שם הולכים לצבא, ל-15, כך שנערים ונערות יוכלו להתחיל לדאות.

ענבל גבריאלי: אבל האם מעבר למלגות האם האיגוד והעמותות שהוא מאגד תחתיו חושף את עצמו לנשים צעירות, לנערות, מציע את האפשרויות?

עומרי טלמון: אנחנו ניסינו להריץ תוכנית של טיסנאות בבית ספר לבנות דתיות בירושלים.

עומרי טלמון: לנו מציקה העובדה ש-50 אחוז מהציבור בכלל אינם אצלנו.

עומרי טלמון: מאגר הספורטאים שלנו הוא חצי, זה נכשל.

חיים שושן: יש לך 2 מנכ"ליות בארגון שלך, תגיד את זה.

עומרי טלמון: הכל מצוי בדו"ח ששלחתי לוועדה.

עומרי טלמון: אני לא רוצה להיכנס פה למספרים, אני רוצה לעלות על הבעיה האמיתית.

עומרי טלמון: אנחנו צריכים יותר חברים, סלש, חברות, גברים ונשים.

עומרי טלמון: זה גם כרוך בחשיפה.

עומרי טלמון: יש לנו פה עניין, אולי מפני שאני טמבל זקן, חוזרת נבחרת נוער אלופת עולם.

עומרי טלמון: יש לנו כאלה ב-23 השנים האחרונות, 10 אליפויות עולם ו-25 מקומות בין 3 ל-6 ואני לא זוכר אם 8 מדליות כסף וכן הלאה, אף מילה בעיתונות.

עומרי טלמון: עושים פרסום, מפיקים לעיתונאים, שום דבר, זה לא מעניין.

עומרי טלמון: את פותחת את מדור הספורט בעיתון, שם כל הרכילות על מי קיבל כמה כסף מתוך שכירי החרב שבאים מחו"ל, כל אחד אם הוא כן גר בשכונה דתית עם אשתו המוסלמית או לא, זה כותרות.

עומרי טלמון: אחד קראוס מנהריה זוכה באליפות אירופה בטיסנאות, החבר שלו זוכה מקום שלישי, ישראל זוכה קבוצתית במקום הראשון, ראית משהו בעיתון?

ענבל גבריאלי: ואני קוראת ספורט ב-3 עיתונים כל יום, אף פעם לא ראיתי.

עומרי טלמון: אני אשלח לך רשימת ההישגים, את למשל לא יודעת על שני ענבר, זאת בחורה שהייתה בקבוצה של אלופת העולם, את לא יודעת, פשוט לא מפרסמים.

עומרי טלמון: למה?

עומרי טלמון: אני לא יודע.

חיים שושן: שרת החינוך לא הזמינה אותם למשרד?

חיים שושן: לא יכול להיות.

עומרי טלמון: אז יש לנו בעיה רצינית מאוד גם של תדמית מפני שכל העסק הזה נתפס כספורט לעשירים בלבד.

יאיר דווידוביץ: אני מציע שבשביל פרסום של איגוד הקליעה, תעשו פוסטר כולו תמונות נשים.

ענבל גבריאלי: כקלעיות או כמטרות?

יאיר דווידוביץ: ברצינות, רק קלעיות בפוסטר לפרסום.

ענבל גבריאלי: תודה רבה, עו"ד רבקה שקד.

רבקה שקד: כבר לא מעט שנים אני עוסקת בנושא של ייצוג הולם מכל הכיוונים, גם אצלנו בשירות המדינה וגם מלווה פה בוועדה בעבודה משפטית.

רבקה שקד: אני רוצה לומר שבג"ץ כבר למעשה אמר את דברו בצורה בהירה בנושא של ייצוג הולם.

רבקה שקד: הוא גם אמר את הדבר הבסיסי הזה שהחיפוש צריך להיות אקטיבי.

רבקה שקד: זאת אומרת שלא די שהאגודות יגידו אין לנו נשים, הם צריכים לעשות מאמץ ולחפש נשים.

רבקה שקד: אני חוששת שכל בג"ץ שיוגש בתחום הזה, אני אומרת את זה לך עורכת הדין לנג, אז אנחנו נקבל פסק דין כמו רשות הנמלים והרכבות של השדולה שזה בדיוק 5 שורות, וגם אומרת השופטת דורנר, למה יש לי הרגשה שניפגש פה עוד פעם בקרוב.

רבקה שקד: יש גם הוראות של היועץ המשפטי לממשלה על חיפוש אקטיבי.

רבקה שקד: שמענו מה שאמרו פה החברים מהאיגודים, אז הם אומרים שזה קשה וזה לא חובה.

רבקה שקד: על התאחדות הקליעה לעשות מאמץ כדי לגייס ספורטאיות.

רבקה שקד: אם יש ספורטאיות אז גם יהיו יותר עסקניות.

רבקה שקד: כמובן שצריך לבדוק האם זה באמת רק ספורטאים מיוצגים אצלכם וכו'.

רבקה שקד: אנחנו יודעים היטב, הענף שלכם לא מספיק מוכר, אבל בענפים הכבדים כמו כדורגל, כדורסל, כולם יודעים שלא רק ספורטאים יושבים, אלא גם ואולי בעיקר עסקנים ואין שום סיבה שאנחנו לא נהיה עסקניות.

רבקה שקד: לעצם העניין, אני חושבת שהנושא נדון מאוד בהרחבה בזמן חקיקת סעיף 9 א' זה היה לפני כשנתיים, הנושא נלקח בחשבון ולכן הוכנס סעיף הסנקציה.

רבקה שקד: סעיף הסנקציה הוא חשוב מאוד כי תרוצו עוד לבג"ץ, ועוד לבג"ץ ותקבלו בג"ץ, עד שתקבלו והכל, ולא ייצא מזה כלום.

רבקה שקד: אולי אם היו מוגשות 100, 200, 300 תלונות למשטרה באותו יום, צריך לברר איך המשטרה תפעל והאם תפעל, ועל אף שמשהו פה נורא מפריע לי למה אין איזו סמכות מנהלית שתפעיל את זה כמו בנושא עבודה למשל, אבל בהחלט יכול להיות שאיזו עשייה שכזאת שהמשטרה אינה יכולה להתעלם ממנה ולא יכולה לסגור 500 תיקים, ואז גם הקנס הוא לא 26,100 שקלים, הוא יהיה יותר גבוה, כי אפשר להגיש תלונה כזאת לדעתי לפחות פעם בחודש.

רבקה שקד: בסדר, הגשתי תלונה, שילמת קנס שזה רבע ציפורן של שחקן כדורגל ואפילו לא, אבל אולי אחרי חודש, חודשיים, שלושה, זה כבר יגיע למחיר של ציפורן ואז זה יתחיל לכאוב לך בכיס.

רבקה שקד: אני סבורה שזה הדבר הייחודי שיש בנושא הספורט ובנושא הזה צריך להתעסק ולהתעמק, ואחר כך שיחליטו ברמה הפלילית עם כל ההסברים של נסיבות העניין.

רבקה שקד: למשל כמו שחיים הסביר פה שהוא עושה את זה לאט לאט, אז יכול להיות שהוא מראה באמת מאמץ כן, אולי בעוד שנה או שנתיים זה יהיה יותר טוב.

רבקה שקד: אבל יש מקומות אחרים שאין להם בכלל מה לומר, אפילו לא מה שחיים אומר והמצב הרבה יותר גרוע, ושמענו פה סיפורים.

רבקה שקד: אני חושבת שבזה צריך להתרכז ועל זה צריך לחשוב איך להפעיל את הסנקציה הזאת, להפעיל אותה בצורה אפקטיבית למען יראו וייראו.

עומרי טלמון: אני מדבר רק בשם האיגוד שלנו, לנו אין אף עסקן אחד, כולם, כל מי שנמצא שם הוא פעיל בענף.

ענבל גבריאלי: מה שלא בטוח שנכון לגבי ההתאחדויות והאיגודים.

ענבל גבריאלי: עורך דין אורי שילה, אותך אנחנו רוצים לשמוע.

אורי שילה: תיארתי לעצמי.

אורי שילה: כמה דברים, ראשית המילה עסקן כל הזמן נאמרת באיזושהי קונוטציה שלילית.

רבקה שקד: להיפך, אנחנו רוצות גם להיות עסקניות.

אורי שילה: אז אני אומר, לא משנה דווקא בהתאחדות לכדורגל, עסקנים הם אנשים שעוסקים ופעילים.

אורי שילה: אז בואו לא נגיד את זה רק בקונוטציות שליליות כל הזמן.

ענבל גבריאלי: למה לא הבאת אתך את אחת מחברות ההתאחדות לכדורגל?

שלומית ניר-טור: הוא היה יכול להביא את עובדות ההתאחדות לכדורגל.

אורי שילה: אני תיכף אתייחס גם לזה כי כל הזמן שאלו, כמה נשים יש בהתאחדות לכדורגל אז כולם ענו, אף אחת.

אורי שילה: את זה כולם יודעים, אבל תיכף תשמעו את העובדות האמיתיות.

אורי שילה: אבל רקע בפן המשפטי.

אורי שילה: לפני שאנחנו רצים ומפעילים סנקציות, ומגישים תלונות במשטרה ופותחים תיקים, אם אנחנו היום נשב עם המשפטנים ונגיד, אוקי, בואו נגיש תלונה במשטרה.

אורי שילה: על מה?

אורי שילה: הרי אתם רוצים להגיד שהחוק לא נאכף ואנחנו מגישים סנקציה משפטית.

אורי שילה: על מה?

אורי שילה: על זה שלא דווח לוועדה?

אורי שילה: זה דבר אחד, אפשר להגיד לא דווח.

אורי שילה: על זה שלא עומדים בביטוי, ייצוג הולם?

אורי שילה: תבואו קודם כל ותראו מה זה ייצוג הולם.

ענבל גבריאלי: אתה עורך דין?

אורי שילה: כן.

ענבל גבריאלי: פסיקה אתה קורא?

אורי שילה: מולי.

ענבל גבריאלי: אמרה לנו היועצת המשפטית של הוועדה שורה ארוכה של פסיקות של בית משפט ששב ודן במה הוא אותו ביטוי הולם.

אורי שילה: ברשותך כמה שורות מבג"ץ שדולת הנשים 94, שלא נגיד כל הזמן יש פסיקה.

אורי שילה: מתייחס לנושא של ביטוי הולם.

אורי שילה: מה זה ביטוי הולם?

אורי שילה: הוא קבע בהתייחסו לייצוגם בהרכב דירקטוריון של בני שני המינים וקבע כי מושג זה טעון פירוש על פי נסיבותיו המיוחדות של המקרה.

אורי שילה: משמע אין המדובר בקביעת מכסות שוות או בקביעת מכסות כלשהן לייצוגם של גברים מזה ושל נשים מזה אלא במתן ייצוג יחסי לכל אחד מן המינים שיעורו הראוי צריך להיקבע על פי אופיו, מטרותיו וצרכיו המיוחדים של התאגיד הממשלתי או הסטטוטורי שעניינם עומדים על הפרק ועל פי התפלגות של המועמדים המצויים מבני שני המינים המתאימים לכהונה הספציפית המבוקשת.

ענבל גבריאלי: ואת זה אמר המחוקק בשתי מילים שאני הערתי מקודם עליהן משהו לא יפה וזה נקרא, בנסיבות העניין.

אורי שילה: אני רק אומר, אם אנחנו נשאל כל אחד מה זה ייצוג הולם אז כל אחד יש לו פה דיעה.

אורי שילה: אמרה הגברת ענת דרייגור פה, ייצוג הולם זה 50 אחוז, אחד אמר, 40 אחוז, אחד חושב 70 אחוז.

אורי שילה: אנחנו יכולים לעשות פרובוקציות זולות ולעשות פה קריאות ביניים, אבל אני לא עשיתי את זה לאחרים ואני מבקש שלא תעשו לי.

אורי שילה: כל מה שעשיתי עד עכשיו זה שציטטתי את בית המשפט, לא צריך לבוא להתנגח בי.

אורי שילה: זה דבר אחד.

אורי שילה: הביטוי הולם, אם רוצים צריך או לקבוע את זה ספציפית או לבוא, אחרת אנחנו לא נצא מזה ובוודאי לא המשטרה תטפל מה זה ייצוג הולם על פי חוות הדעת שלנו פה.

אורי שילה: זה דבר אחד רק בפן המשפטי.

אורי שילה: דבר שני, עובדתי.

אורי שילה: בהתאחדות לכדורגל בהנהלה הקודמת היו שתי חברות הנהלה בדעה מייעצת שזה גם לדעת ההתאחדות וגם לדעת כולם לא היה מספק.

ענבל גבריאלי: אז מה עשתה ההתאחדות אם לדעתה זה לא היה מספק?

אורי שילה: ההתאחדות הכניסה כבר במרץ בתקנון שלה סעיף שכל רשימה שמוגשת להתאחדות צריכה כבר לשריין מקום לאישה, זה דבר אחד.

אורי שילה: דבר שני, בבחירות שיתקיימו מחר וזה בעצם הבחירות הראשונות מאז שהחוק נכנס לתוקף, לא יכולנו לעשות את הדברים האלה לפני כן, כל רשימה הכניסה, בנוסף סוכם על 3 נציגי ציבור שאחת מהן תהיה אישה, כלומר יהיו לפחות 3 חברות הנהלה בדעה מלאה - - -

ענבל גבריאלי: מתוך?

אורי שילה: מתוך 29.

דפנה לנג: 33, היום התפרסם בעיתון, צריך לדייק בעובדות.

אורי שילה: 29.

דפנה לנג: פלוס 3 נציגי ציבור.

אורי שילה: לא, זה בוודאי לא 33 חברי הנהלה.

אורי שילה: ואם את מתחילה להסתמך על העיתונים ולא על מה שאני אומר לך פה - - -

מאירה בסוק: אבל נציגי ציבור לא אתם בוחרים, זה בכלל לא משנה.

ענבל גבריאלי: אם כבר הוכנסה דרישה בתקנון, מדוע הדרישה היא כל כך מינימלית כך שבסופו של דבר יווצר מצב של 3 חברות מתוך 29 או 33 או מה שביניהם?

אורי שילה: אתם צריכים לזכור שכשאתם שואלים למה ההתאחדות לכדורגל עושה את זה, אז מי זה ההתאחדות לכדורגל?

אורי שילה: ההתאחדות לכדורגל זה לא איצ'ה מנחם וזה לא אורי שילה וזו לא דפנה ממחלקת רישום.

אורי שילה: ההתאחדות לכדורגל זו אספה כללית של קבוצות שחברות בהתאחדות לכדורגל, עמותה וולונטרית.

אורי שילה: הקבוצות הן שקובעות, יכול להיות ברשימות, כמו שאמרת, גם את נכנסת ברשימה להנהלה.

אורי שילה: הרשימות זו שיטה של בחירות להתאחדות.

ענבל גבריאלי: אורי, אבל הכנסתם בתקנון מינימום.

אורי שילה: נכון.

ענבל גבריאלי: אז למה המינימום הוא כל כך מינימלי?

דפנה לנג: יש לכם ליגה של נשים, איזה ייצוג אתם נותנים לה בהנהלה?

אורי שילה: 3 חברות - - - דפנה לנג: 3 חברות מתוך 33 זה עלה תאנה בעיני.

אורי שילה: דרך אגב, ליגת הנשים בהתאחדות לכדורגל לא צריכה ייצוג של אישה, יש לה גבר שמייצג את כולם - - -

ענבל גבריאלי: אגב, זה מקסים בעיני שאת קוראת לה ליגת נשים, אני הייתי מוצאת הגדרה אחרת.

אורי שילה: אבל למה שלא גבר ייצג?

אורי שילה: הגבר שמייצג אותה יכול לייצג אותה יותר טוב מכל הנשים ביחד.

דפנה לנג: אל"ף, זה לא נכון; ובי"ת, גם אישה יכולה לייצג קבוצות כדורגל עם כל הכבוד, למה שגבר ייצג אותן?

אורי שילה: אני אסביר לך.

אורי שילה: הנהלת ההתאחדות לכדורגל זה לא ייצוג סקטוריאלי, אין ייצוג שאני חבר הנהלה של ליגת העל ואת חברת הנהלה של ליגת הנשים, זאת הנהלה אחת.

אורי שילה: יש ועדות מייעצות למשל ועדת נשים ששם מכהנות, רוב הוועדה מורכבת מנשים אבל זה לא שיושבים בהנהלה, אני הנציג של ליגה א', אני הנציג של ליגה ב', איפה הנציגה של ליגת הנשים?

אורי שילה: זה לא בנוי ככה וזה לא עובד ככה.

אורי שילה: זו הנהלה שהיא מיקשה אחת שיש לה 3 נציגות.

אורי שילה: לאו דווקא 3 הנציגות באות לייצג את ליגת הנשים, יכול להיות שהן מייצגות את ליגה א' גם.

אורי שילה: זה לא אומר, אם אתם רוצים לעשות אישה מייצגת רק נשים וגברים מייצגים רק גברים, אתם חוטאים למטרה.

ענבל גבריאלי: לא, אנחנו רוצים שבמוקדים הללו שמקבלים את ההחלטות בנושא הספורט בישראל תשבנה גם נשים כי עד שלא תשבנה נשים, ובמיוחד אגב בנושא של תקצוב, עד שלא תשבנה נשים התקציבים לא יגיעו בכלל לנערות צעירות ולילדות ולכל הספורט הנשי ואז לאורך שנים נוכל לשבת סביב שולחן כזה ושולחנות אחרים, תמיד יגידו, אבל אין נשים, וזו הסיבה שאין נשים.

אורי שילה: אני מסכים איתך.

אורי שילה: לעניין התקצוב, תראו.

אורי שילה: זה לא נושא הישיבה אבל רק מילה, ההתאחדות לכדורגל, שתדעו, אתם אומרים, אם תשבנה יותר נשים בהנהלת ההתאחדות יהיה יותר תקציב לכדורגל לנשים ויהיו יותר נערות ואז יהיו יותר בנות - - -

ענבל גבריאלי: הכל יפרח יותר.

אורי שילה: יפה, אבל רק שתבינו דבר אחד בסיסי.

אורי שילה: ההתאחדות לכדורגל לא מתקצבת את הקבוצות.

אורי שילה: היא לא מחלקת כסף לקבוצות, לא לקבוצות גברים ולא לקבוצות נשים, כך שגם אם יישבו 20 מתוך 29 נשים זה לא ישנה.

שלומית ניר-טור: את נבחרות ישראל היא מתקצבת.

אורי שילה: את נבחרות ישראל היא מתקצבת ונבחרת הנשים ונבחרת הנערות מקבלות את כל התנאים שהן צריכות לקבל, הן לא סובלות משום דבר.

ענבל גבריאלי: איזה תנאים ?

אורי שילה: בהתאם לצרכים.

ענבל גבריאלי: הנה, אתה מבין?

ענבל גבריאלי: זה המעגל, הצרכים יכולים להיות אחרים.

ענבל גבריאלי: הצרכים יכולים להיות כאלה שפתאום נוסעים למשחקים באירופה ומעבר לזה אבל צריך לתקצב כדי לקדם אותן.

שלומית ניר-טור: אני חצי שנה באמת רודפת אחרי איצ'ה מנחם שראש ההתאחדות - - -

אורי שילה: אני לא יושב פה בשם איצ'ה מנחם.

ענבל גבריאלי: אם אתה לא אז אני אהיה בשם איצ'ה מנחם שהיה מבין החלוצים והראשונים שדחפו בכלל להקמת קבוצות כדורגל לנשים.

שלומית ניר-טור: נכון, אבל כמו שהוא ידע לייצג בפני המועצה להסדר הימורים את קבוצות הגברים וההסכם, אותו דבר אני מבקשת ממנו, בוא למועצה להסדר הימורים, נסגור את הנושא של כדורגל נשים.

שלומית ניר-טור: זה לא בא לפיתרון כבר למעלה משנה.

שלומית ניר-טור: אז לכן יש משהו בדרישה שאנחנו זקוקות שנשים תהיינה שם.

אורי שילה: אני לא יכול לדבר בשם איצ'ה.

אורי שילה: ברשותכם אסיים בשתיים שלושה משפטים לגבי עובדות ההתאחדות והגופים האחרים.

אורי שילה: מתוך כ-40 עובדים במשרה מלאה בהתאחדות לכדורגל, 75 אחוז הם נשים כאשר, לא נקריא את ה-40, אני רק יכול להגיד לכם שרוב התפקידים בהתאחדות לכדורגל, אין לנו כל כך הרבה אגפים, רוב התפקידים גם של נשים וגם של גברים הם פקידותיים.

ענבל גבריאלי: אתה יכול להקריא לי לא את ה-75 אחוז אלא את ה-25 אחוז?

אורי שילה: שמה?

ענבל גבריאלי: שמאיישים גברים, מה הם אותם תפקידים?

אורי שילה: מנכ"ל וסמנכ"ל וחשב הם גברים.

ענבל גבריאלי: ברור.

אורי שילה: אני לא אמרתי שזה ברור, אני מציין עובדה.

אורי שילה: כל אישה שמרגישה מתאימה לתפקיד יכולה להגיש מועמדות, לא אני מחליט מי הם יהיו.

אורי שילה: אני אומר עובדתית, מנכ"ל, חשב וסמנכ"ל כיום מאיישים אותם גברים.

אורי שילה: מנהלת שיווק זאת אישה, מנהלת יחסי חוץ זאת אישה.

אורי שילה: בנוער יש מנהל נוער, באגף המשפטי יש מנהל אגף משפטי, שוב הכל לא בגלל - - -

דפנה לנג: מי אחראי על ליגת נשים?

אורי שילה: בראש ועדת נשים שהיום היושב ראש שלה לא מאוייש, היה שמעון מיימון שהוא האחרון שאפשר להגיד עליו שטובת ליגת הנשים לא בראש מעייניו.

דפנה לנג: הוא הודח באמת.

אורי שילה: לא מסיבה זאת, בוא לא ניכנס לענייני שמעון מיימון, הוא גם לא נושא הוועדה.

אורי שילה: בוא נגיד ששמעון מימון מודע לקיומו של הבג"ץ המדובר.

אורי שילה: אני לא מנסה לרמוז כלום, שאלו אם הוא חתום על הבג"ץ אז אני אומר שהוא יודע עליו.

אורי שילה: דבר נוסף, הוכנסה דיינית לבית הדין העליון של ההתאחדות.

אורי שילה: יושבת ראש ועדת התקנון של ההתאחדות עורכת הדין ד"ר דנה פורקש נכנסה.

אורי שילה: ולמה אני אומר את הדברים האלה?

אורי שילה: לא כדי להראות הנה הכנסנו נשים.

אורי שילה: כדורגל ספורט וכדומה זו מטרייה מאוד ספציפית, זו מטרייה שצריך להבין בה כמו ש-99 אחוז מהגברים היום לא יכולים למלא מספר תפקידים בהתאחדות לכדורגל כי אין להם מושג במטרייה הזאת, ככה גם אחוז מסוים של נשים.

אורי שילה: ברגע שיש נשים מתאימות, ברגע שיש יושבת ראש ועדת תקנון שמכירה את התקנון, את המטרייה, משפטנית בספורט, היא תיכנס.

אורי שילה: ברגע שיש דיינית שיכולה לשבת בבית הדין העליון, היא תיכנס וככה גם גבר, זה הכל לפי כישורים.

ענבל גבריאלי: זה אותו כנ"ל לגבי גברים, ברגע שיש גבר שיכול לשבת בבית הדין הוא יישב.

ענבל גבריאלי: העניין הוא שברגע שמראש אנחנו מגדירים את זה כמטרייה ספציפית אנחנו כבר בתפיסה הולכים לשייך את זה לגברים.

דפנה לנג: אבל בבג"ץ, 10 נשים, כולן מנהלות קבוצות, כולן בתוך הכדורגל אומרות, הנה, תבחרו בנו, אנחנו אותנטיות, אנחנו באות מתוך פעילות של הכדורגל, למה אתם לא לוקחים אותם?

דפנה לנג: רק העברנו את הכפפה, למה הן צריכות ללכת לבג"ץ?

אורי שילה: אני צריך להסביר לך איך עובדות בחירות ומה זה אספה כללית של קבוצה?

אורי שילה: אולי את חושבת שיושב ראש ומנכ"ל יושבים ומנהלים את העניינים?

אורי שילה: זו אספה כללית.

דפנה לנג: יושב פה מנכ"ל מכבי, יש הסכם, וזה דברים ידועים, בין מכבי לבין הפועל של ועדה מסדרת, הסכם שאני מקווה שבג"ץ יאמר את דברו, שבו כל בחירות מכבי והפועל מסדרים ביניהם את רשימת הנציגים וככה זה נסגר, הכל קבוע מראש ומכבי והפועל שולטים בהתאחדות לכדורגל.

דפנה לנג: אז אולי על זה ישיב מנכ"ל מכבי.

רבקה שקד: גם ועדה מסדרת יכולה לשריין.

אורי שילה: שומו שמיים והמערך והליכוד אף פעם לא עשו הסכמי רוטציה, והממשלה לא עשתה אף פעם?

ענבל גבריאלי: לפחות 120 חברי הכנסת נבחרו בבחירות כלליות, שוות, דמוקרטיות, זה לא היה בוועדה מסדרת.

חיים שושן: בתקנון עליו דיבר אורי באף מילה לא מוזכר מכבי.

חיים שושן: נכון הוא שישבה ועדת מינויים, הוא קורא לה ועדה מסדרת, מה הסיבה?

חיים שושן: שכך ביקשו הקבוצות.

חיים שושן: אם היה רוצה היום מישהו לבנות את הרשימה לבד, שיאסוף לו את מי שהוא רוצה ויעשה, אף אחד לא מפריע לו.

דפנה לנג: האם זה דמוקרטי שצריך 20 אחוז בשביל להיבחר?

דפנה לנג: מה הם עשו?

דפנה לנג: כשמדברים שתהיה לפחות אישה אחת ברשימה כשידוע מראש ומנוי וסגור שיש שתי רשימות, אין אפילו שתי רשימות, יש רשימה של הפועל ומכבי.

דפנה לנג: זאת אומרת בוא נגיד שספורט הכדורגל במדינת ישראל, אני חוזרת על הדברים, סגור היום בפני ילדות, נערות ונשים וזה דבר מאוד קשה.

דפנה לנג: אני מלווה כבר כמה שנים את השחקניות שלפני כל עונת משחקים מתדפקות על שערי בית הדין של הכדורגל, מבקשות שיפתחו להן את הליגה.

דפנה לנג: באוגוסט יתחילו הגברים לשחק, עד היום ליגת הנשים לא נפתחה.

דפנה לנג: שתבינו מה המשמעות שאין נשים בהנהלות.

דפנה לנג: זה מצב שאי אפשר לחיות איתו.

דפנה לנג: זה מצב הכדורגל היום ויושבים פה אנשים בצורה זחוחה - - -

אורי שילה: זחוחה, את נותנת לי גם תיאורים?

אורי שילה: את רוצה שאני אתאר איך את נראית בעיני?

ענבל גבריאלי: אנחנו לא יורדים לפסים כאלה.

ענבל גבריאלי: עורך דין שילה, אני לא אפנה אליך שאלה בנוגע למה שנאמר כאן משום שעוד בטרם הייתי יושב ראש הוועדה וכחברת כנסת, אני חושבת שכמעט בתחילת הקדנציה, אפילו לפני הבחירות הכלליות לכנסת, נפגשתי עם הבנות הכדורגלניות, הן היו במצוקה נוראית.

ענבל גבריאלי: ניסיתי לעזור, לצערי לא ממש הצלחתי כי זה היה כרוך, בין היתר, ואלו דברים שעשיתי עד שנה שעברה בללכת ולשבת עם הבעלים של הקבוצות ולהתחנן בפניהם שלא יסגרו את קבוצת הנשים, בין אם זה היה במכבי, בין אם זה היה בבית"ר ירושלים שבסופו של דבר אני חושבת שהם סגרו.

אורי שילה: קודם כל ליגת הנשים לא נפתחה מכיוון שתאריך הפתיחה עדיין לא הגיע.

אורי שילה: כל ליגה יש לה תאריך אחר.

ענבל גבריאלי: אני מבקשת גם את הביקורת שיש, במעט כבוד.

ענבל גבריאלי: לפני שאתה ממשיך אני רוצה באמת לשאול אותך, ואתה יודע שאני מכירה את התחום מעט מקרוב, האם עולה על דעתך שליגת הגברים לא תיפתח?

ענבל גבריאלי: אני מחייכת, אני לא יכולה לא לחייך כשאני שואלת את זה.

ענבל גבריאלי: עולה על דעתך שזה יקרה?

אורי שילה: עולה בדעתי כי זה קרה שנה שעברה.

אורי שילה: למה זה נדחה בחודש?

אורי שילה: בגלל זכויות שידור.

אורי שילה: למה הנשים לא רוצות לפתוח, הליגה בנויה אחרת, הליגה בנויה לחצי שנה.

אורי שילה: ליגה א' וליגה ב' של הגברים גם כן לא נפתחו, זה פשוט תאריכים.

אורי שילה: אז אפשר לצחוק כי לא מבינים את המטרייה וחושבים שאני עושה פה משהו בדלת האחורית.

אורי שילה: ליגת הנשים יש לה תאריך פתיחה, כל עוד זה קשור להתאחדות לכדורגל היא תיפתח, היא פשוט בנויה משני סיבובים, 22 קבוצות, זו ליגה של חצי שנה, ולכן על מנת שתסתיים במאי היא נפתחת בסוף נובמבר ולא יחד עם ליגת העל באוגוסט.

אורי שילה: זה דבר עובדתי, אבל, ושנה שעברה כשהליגה הופסקה היא הופסקה לא על ידי ההתאחדות לכדורגל אלא על ידי הנשים, ולמה?

אורי שילה: כי אין כסף.

אורי שילה: ולמה?

אורי שילה: מועצת ההימורים.

אורי שילה: לא קשור להתאחדות לכדורגל, אני חוזר לתקצוב.

אורי שילה: ההתאחדות לא מתקצבת לא את ליגת העל ולא את ליגת הנשים.

אורי שילה: הקבוצות הפסיקו את הליגה בגלל שהם לא קיבלו כסף ממועצת ההימורים, הם עשו שביתה והם הפסיקו מיוזמתם את הליגה.

דפנה לנג: אבל איפה קולה של ההתאחדות שהן באות בפני המועצה?

דפנה לנג: האם ההתאחדות מייצגת אותן?

דפנה לנג: למה צריך להגיש בג"ץ גם נגד ההתאחדות שבאמת תפעל עבור האינטרסים של ליגת הנשים?

דפנה לנג: זו הבעיה של ייצוג הולם, לא תצליח לטאטא את זה.

אורי שילה: אני לא מנסה לטאטא אני רק מסביר את העובדות.

ענבל גבריאלי: עו"ד ליאת מרגלית, בבקשה.

ליאת מרגלית: לאור מה שנאמר כאן ובתוספת למה שאמרה רינת שפרן ממשרד החינוך בתחילת הדיון, אני מתחום התמיכות במשרד המשפטים, ובהקשר הזה של מה שרינת אמרה בנוגע למבחני התמיכה של משרד החינוך ואיגודי הספורט, אני חושבת שאין לזלזל בתיקון הזה שעומד להיכנס לתוקף כנראה בתחילה שנה הבאה ב-2006, כיוון שהסנקציה שתקבע במבחן התמיכה היא סנקציה שלא תלויה באם יתלוננו במשטרה או לא.

ליאת מרגלית: אם גוף הפר את הוראות החוק הוא יקוצץ.

ליאת מרגלית: צריך עוד להחליט, צריך ששיעור הקיצוץ יהיה סביר אבל מדובר כאן על כסף גדול, זה לא גרושים שהם מקבלים מבחינת התמיכה.

ענבל גבריאלי: מה זאת אומרת שיעור הקיצוץ יהיה סביר?

ענבל גבריאלי: אם יש איגוד או אגודה שהפרו הוראת חוק באופן בוטה.

ענבל גבריאלי: אם ניקח את ההתאחדות או כל איגוד אחר שיש שם שתי חברות או שלוש חברות מתוך 29 או 28, זו הפרה בוטה, או אם אין בכלל חברות.

רינת שפרן: אנחנו נקבע בקריטריונים כמה אחוזים יגרע להם מהתקציב, 20 אחוז, 50 אחוז או 30 אחוז.

ענבל גבריאלי: שזה יהיה אחוז קבוע שיגרע מהתקציב בכל מקרה ומקרה?

רינת שפרן: כן, יכול להיות שבשנים הראשונות זה יהיה קביעה של 10 אחוז או 20 אחוז לגרוע, ואחר כך נעלה את זה, זה נמצא כרגע בדיונים אבל לקראת שנת 2006 זה ייסגר.

ליאת מרגלית: זו צריכה להיות סנקציה באמת משמעותית כיוון שהם מקבלים תקציבים משמעותיים ביותר.

חיים שושן: אתן מדברות על תקציבי מדינה?

ליאת מרגלית: יכול להיות שמדובר כאן על כסף שהוא מאוד גדול והם מקבלים גם מכל מיני גופים אחרים אבל הכסף של משרד החינוך הוא משמעותי מאוד לכל הגופים האלה.

ליאת מרגלית: יכול להיות שיש להם עוד תקציבים רבים אחרים, אני לא מזלזלת בזה אבל הסנקציה הזאת היא סנקציה שאין לזלזל בה.

ענבל גבריאלי: תודה.

ענבל גבריאלי: דפנה הר-אבן, הפועל, בבקשה.

דפנה הר-אבן: אני אומנם פה בכובע של הפועל אבל אני רוצה להגיד שאני האישה היחידה בהנהלת הוועד האולימפי.

דפנה הר-אבן: אני רוצה לציין שלפני 20 שנה מצב הנשים היה יותר טוב בלי החוק ממה שהוא היום ואני אתן דוגמא.

דפנה הר-אבן: בשנות ה-80 הייתי מנהלת ספורט הנשים במרכז הפועל.

דפנה הר-אבן: וזה היה בגלל גחמה, בגלל הרצון שלי כמנכ"ל המרכז אז ואיציק אופק שהחליט שצריך להיות ספורט נשים.

דפנה הר-אבן: הוקמו קבוצות נשים, תוקצבו על ידי הפועל, הייתי מנהלת ספורט נשים, הייתה לי משרה מלאה.

דפנה הר-אבן: רק החסר היה שאין המשכיות לדברים.

דפנה הר-אבן: כי אם אנחנו בנינו את הקבוצות וציפינו אחר כך שהם יקבלו סכום כדי להמשיך הלאה, הסכום הזה לא הגיע.

דפנה הר-אבן: וכשהסכום הזה לא הגיע, הקבוצות האלה נפלו.

דפנה הר-אבן: ושוב ניסינו להקים קבוצות, אני אתן דוגמא מהכדורגל שלפני שנה.

דפנה הר-אבן: 6 קבוצות מרכז הפועל ניבנו לפני שנה לליגה, כל קבוצה קיבלה ממרכז הפועל 20 אלף שקל כהתחלה לצורך הפעילות.

דפנה הר-אבן: אבל הפעילות הזאת שוב, לא היה המשך, לא נבנה משהו.

דפנה הר-אבן: ולכן אנחנו רואים שהכל הולך ודועך.

דפנה הר-אבן: שאין המשך בספורטאיות, אין המשך בפעילים, אין המשך בשופטים, אין המשך במאמנים, זה רץ אחד אחרי השני.

דפנה הר-אבן: כך שצריך להיות איזשהו חוט מקשר שיאחד את הכל.

דפנה הר-אבן: היום במשרות הבכירות, אני לא מכירה שום גוף ספורט במדינה שהמנהלים שלו הן נשים, לא מכירה.

דפנה הר-אבן: אז נכון הן חשבות וכו' אבל לא מנהלות.

דפנה הר-אבן: לגבי ההנהלות, אז את באמת הקראת אותם מכתבים שהגיעו אלייך.

דפנה הר-אבן: דווקא מכתבים שהגיעו אלייך הם אלו ששמחו לענות כי הם אלו שיש להם נשים.

דפנה הר-אבן: מה עם כל האחרים שאין להם נשים בכלל?

דפנה הר-אבן: הם לא הגיעו אלייך, הם לא הגיעו לשולחן הזה.

דפנה הר-אבן: דווקא במרכז הפועל שהיו באמת 2 נשים בקדנציה הנוכחית, מתוך 21 3 נשים, ושוב, לפעמים אנחנו מחפשים את הפעילות ולא את העסקניות במובן השלילי אלא אלו שיש להם את הגישה ואת הידע כי הם מקבלים החלטות מאוד חשובות שמי שאין לו ידע ורקע, פשוט חבל שיהיה שם ופה אני פשוט מסירה את הכובע בפני התאחדות הקליעה בישראל.

דפנה הר-אבן: 1975 יושב ראש התאחדות הקליעה בישראל עימנואל בן עמרם, אני הייתי עוד חיילת צעירה, אמר, צריכה להיות אישה בהנהלה שלי, בתוך 9.

דפנה הר-אבן: ואני ב-1975 נבחרתי להנהלה, האישה הראשונה של אותם שנים בהנהלת איזשהו איגוד בישראל.

דפנה הר-אבן: ואז בתקנות כבר הגדרנו את זה, ועל כן, זה שוב, לפי גחמה של מישהו אחד, ואני אומרת מישהו ולא מישהי.

דפנה הר-אבן: מה שקורה בפועל היום בגופים שנמצאים בטופ של הספורט, אי אפשר להאשים אותם באי ייצוג לנשים משום שהגופים האלה, ואני לוקחת עכשיו את הוועד האולימפי, אני קדנציה שלישית בוועד האולימפי.

דפנה הר-אבן: זו הייתה גחמה של יורם אוברקוביץ שהחליט שבין 4 מקומות שהוקצו למרכז הפועל תהיה אישה אחת, וזאת הייתי אני במקרה הזה.

דפנה הר-אבן: לגופים האחרים שמשלחים לתוך הוועד האולימפי אין נשים.

דפנה הר-אבן: זאת אומרת, אי אפשר לבוא בטענה לוועד האולימפי, אין לך נשים.

דפנה הר-אבן: צריך ללכת לגופים המשלחים.

דפנה הר-אבן: אותו דבר בהתאחדות לכדורגל, אותו דבר בהתאחדות לכדורסל.

ענבל גבריאלי: כן, אבל הועד האולימפי יכול לכלול כתנאי.

דפנה הר-אבן: בתקנון שלו יש נשים אבל הוא בנוי מזה שמשלחים אליו מהאיגודים.

ענבל גבריאלי: הוא יכול להחזיר חזרה, כל רשימה, אם הייתה מגיעה אליו קבוצה מהפועל של 4 נציגים ללא אישה, לא מקבל את הנציגות הזו, שולח בדרישה לנציגות נשית.

דפנה הר-אבן: הגיעה קבוצה של עמיתי, של מרכז מכבי, 4 נציגים בלי אף אישה.

דפנה הר-אבן: אז שוב, זה להעביר למרכזים.

דפנה הר-אבן: אני בכלל טוענת שכל מי ששולח לוועד האולימפי 3 נציגים, לפחות אחת מהן צריכה להיות אישה.

דפנה הר-אבן: אז יש בכדורגל, יש בכדורסל, אף אחד מהם.

דפנה הר-אבן: לכן, מה שאני באה ואומרת, החוק הוא נהדר.

דפנה הר-אבן: אבל פה צריך לקשור את כל החוטים.

דפנה הר-אבן: אם כל הקצוות לא יהיו פה קשורות אנחנו מפספסים הכל.

יאיר דווידוביץ: יש לי בקשה קטנה מהוועדה.

יאיר דווידוביץ: שלומית הזכירה את ה-80 מיליון המפורסמים לטובת פרוייקט הנשים, 8 מיליון לשנה.

יאיר דווידוביץ: שנה שעברה הלכה לאיבוד, שקל לא הגיע לספורט.

יאיר דווידוביץ: השנה הזאת הולכת להסתיים, שקל לא הגיע לספורט.

יאיר דווידוביץ: אולי הוועדה תעשה משהו גם עם זה.

שלומית ניר-טור: הכסף משוריין במועצה להסדר הימורים והוא לא הולך לאיבוד.

שלומית ניר-טור: הוא לא כמו כספי מדינה שאם לא השתמשת בהם אז אי אפשר יותר להשתמש בהם.

ענבל גבריאלי: בתחילת 2006 יהיו כבר 24 מיליון?

שלומית ניר-טור: בעצם 20.

שלומית ניר-טור: ב-2006 יהיו שם 20 מיליון שייצבעו לנושא הזה ברגע שתוקם המועצה הציבורית כבר אפשר יהיה תוך חודש חודשיים להעביר את הכספים.

ענבל גבריאלי: יועבר הכסף של כל ה-3 שנים?

ענבל גבריאלי: זאת אומרת, השנה הקודמת 2004, 2005 ול- 2006 יעברו כל הכספים?

שלומית ניר-טור: מ-2006 זה יתחיל להצטבר.

חיים שושן: זה 3 עונות ספורט, זה בדיקה של שנה.

חיים שושן: עונת הספורט מתחילה בספטמבר 2004, זו עונה שלישית עכשיו.

ענבל גבריאלי: למה הכסף עדיין לא הועבר?

שלומית ניר-טור: כי הרגע מאשרים את המועצה הציבורית ויש איזושהי התנייה שרק המועצה הציבורית לספורט נשים היא זו שמאשרת את התקציבים לאותם ענפים למועצה להסדר הימורים.

שלומית ניר-טור: הכסף נמצא במועצה להסדר הימורים.

שלומית ניר-טור: המועצה לקידום ספורט נשים שהקימה השרה לימור ליבנת היא זו שתאשר את התוכניות ועל פיה יתקבלו הכספים.

שלומית ניר-טור: מכיוון שהיא עוד לא אושרה סופית פה העיכוב חל אבל זה יהיה ממש בימים האלה.

לאה מלמד: העיכוב הוא בעיקר כי חשוב לנו מאוד שכל שקל שיצא מהתוכנית הזאת יגיע לייעודו.

לאה מלמד: אנחנו מכירים כבר על הרבה כספים שחולקו ונבלעו בסך הכל.

לאה מלמד: רק היום הסתכלנו על כספים שניתנו לקבוצות כדורגל וברגע שהכסף הזה נגמר, כי שלושה רבעים ממנו הלך לבנים, אז הקבוצות סגרו את קבוצות הנשים על אף שהעלות שם הייתה זניחה, אבל סך הכל כסף שהם קיבלו עזר להם לממן דברים אחרים.

לאה מלמד: ובגלל זה הדבר מתעכב.

לאה מלמד: אני מצטערת שזה מתעכב כי אנחנו באמת כבר מוכנים עם תוכניות, חלק מהאיגודים.

לאה מלמד: כל גרוש יושקע בדיוק למטרה של תשתיות של ילדות ונערות ולא לשום דבר אחר.

חיים שושן: גברתי היושבת ראש, רציתי שתברכי כיושבת ראש את הגברת לאה מלמד שהולכת לקבל תפקיד חשוב והיא מצטנעת.

חיים שושן: מנכ"לית של כל הגוף הזה, היא תפעיל את כל הפרוייקט של הנשים.

ענבל גבריאלי: ברכות חמות לך בשם הוועדה.

ענבל גבריאלי: לפני סיום מישהו רוצה להוסיף עוד משהו?

מישל מדר: אנחנו ההתאחדות לטאקוונדו מתייחסים בצורה מאוד רצינית לנושא של קידום נשים בכל המוסדות של ההתאחדות, הבעיה שלנו היא למצוא את הנשים.

מישל מדר: אני פונה לנשים להיות נציגות בהנהלה או בוועדות וזה מאוד קשה.

מישל מדר: יש לנו היום מזכ"לית ההתאחדות שזה מספר 2 אחרי הנשיא של ההתאחדות, וכמה חברות בוועדות טכניות או בוועדת נשים אבל מאוד קשה להשיג את הנשים.

מישל מדר: גם אחרי הרבה פניות וגם שיש אצלנו לפחות 30 אחוז ספורטאיות בענף, ובכל זאת קשה להשיג את הנשים.

מישל מדר: אנחנו ענף צעיר במדינת ישראל ולמרות זאת יש לנו תוצאות בין לאומיות טובות אבל עדיין הנשים לא באות.

ענבל גבריאלי: אז שוב אני יכולה להפנות אליך את אותה שאלה שהפנינו לעמרי טלמון.

ענבל גבריאלי: עד כמה אתם חושפים את עצמכם לנשים צעירות, לנערות, מציעים את הספורט, מסבירים על הספורט, חוגים.

מישל מדר: אנחנו חושפים את עצמנו באופן מקסימלי, אנחנו עושים את זה.

שלומית ניר-טור: אני עדה שהם עושים עבודה מאוד יפה.

גילה זדה: היום אני מרכזת תוכניות ענפיות בתוכנית הלאומית ואני גם חברה בהנהלת התאחדות הקליעה וקלעית לשעבר בנבחרת.

גילה זדה: אני רוצה רק להגיד כרגע שמה שאני עושה זו עבודה מאוד אינטנסיבית.

גילה זדה: לרוץ בין האיגודים ולסגור את התוכניות שלהם כי האיגודים בהתחלה חשבו שיופי, יש הרבה כסף ואני רוצה להגיד על השולחן הזה, 10 מיליון בשנה זה לא כל כך הרבה כסף לאור המשימות שעומדות לפתחו של ספורט הנשים בישראל שהוא ברמה מאוד מדורדרת.

גילה זדה: היום אנחנו רצים לאיגודים והם מבינים את הצרכים, הם יודעים שאנחנו עובדים איתם, מתחילים להבין שזה לא יהיה ככה שמחלקים לזה ולזה ותעשו מה שאתם רוצים.

גילה זדה: אנחנו בפעילות מאוד אינטנסיבית כדי שביום שתתכנס המועצה הציבורית היא תוכל להביא את התוכניות לאישור ומייד לתת את הכסף ולקדם את הספורט ואני באמת מאמינה, אני חודשיים בתפקיד, ראיתי את כל העשייה, אני באמת מאמינה שזה ישנה את פני ספורט הנשים בישראל.

גילה זדה: זו תוכנית שאף פעם לא הייתה, לא בארץ, ואת יודעת מה?

גילה זדה: גם לא בעולם.

גילה זדה: תוכנית כל כך סדורה ומסודרת.

גילה זדה: עניינים של מועצה ציבורית ושל לעבוד עם האיגודים ושל לדעת לאן כל שקל הולך - - -

ענבל גבריאלי: גם אם יש 200 מיליון אפשר לעשות סדר ולדעת לאן כל שקל הולך.

גילה זדה: נכון, אבל אני רוצה להגיד שאם התוכנית הזאת לא תקבל את התמיכה של אכיפת החוק, אנחנו לא נגיע רחוק גם עם התוכנית היפה הזאת.

גילה זדה: ובגלל זה החשיבות של הוועדה הזאת שאת עומדת בראשה, ואני באמת מקווה שתהיה אכיפה.

חיים שושן: קודם כל צריך גם להגיד גם לך כבוד יושבת הראש מילה טובה.

חיים שושן: אחת הבעיות שקורות לנו ואת יודעת את זה, היא שמתחילים מהלך לפני שנתיים, ומחליפים את יושבי הראש בתוקף ההתחלפויות שקורות בשלטון.

חיים שושן: וחבל שמי שבאמת מסור לעניין לא ממשיך בעקבות הנסיבות ואת מבינה היטב למה אני מתכוון.

חיים שושן: אני רוצה להגיד גם מילה טובה לשלומית שהיא מהחלוצות שהתחילה מהלך לנשים לפני כמה שנים וזה הרבה בזכותה, חלק מהגדול מהדברים האלה זה גם תרומה של שלומית שהייתה בעצמה ספורטאית אולימפית, ומי שלא יודע אז שיידע.

חיים שושן: הבעיה שהיושבות ראש ועדה שלי שולחות אותי עם הפה המגומגם שלי והן לא באות, אני צריך לדבר בשמן.

ענבל גבריאלי: האמת היא שזה פחות פופולרי שתשבנה לפנינו נשים ותספרנה לנו על תת הייצוג ומכבי, אז הן שולחות אותך.

דפנה לנג: אם אפשר ישנו גוף שאני חושבת שהיה חשוב שהוא גם ישתתף פה וחבל שהוא לא נמצא וזה רשם העמותות שנותן אישורים על ניהול תקין לעמותות שלא מקיימות את החוק.

ענבל גבריאלי: וברגע שהן לא תקבלנה את האישור הן לא יוכלו להמשיך לפעול.

דפנה לנג: נכון, באותו רגע פתרת את כל הבעיות, כולם יתיישרו לפי החוק.

דפנה לנג: אז אני שואלת האם לא צריך לעשות ישיבה, לזמן את רשם העמותות את היועצים המשפטיים שלו ולהבין איך הם חיים עם הפרות של החוק?

ענבל גבריאלי: כמה דברים לסיכום הישיבה.

ענבל גבריאלי: כפי שהדיווח היה צריך להתקבל מכ-50 גופים ולא התקבל, וגם לאחר שהוועדה פנתה פעמיים לא התקבלו 50 מכתבי תשובה, כך גם לא ראינו כאן 50 נציגות ונציגים של כ-50 הגופים שהוזמנו.

ענבל גבריאלי: בכל מקרה אותם מכתבי תשובה שהוועדה קיבלה בעבר ואמרנו שהם לא מספקים, לצערי הרב במהלך הדיון דעתי על המכתבים עוד התחזקה כשלחלק מהמכתבים הצטרפו דברים שנאמרו כאן בישיבה.

ענבל גבריאלי: בכל מקרה שמענו את התוכנית של משרד החינוך על בניית הקריטריונים ואם הבנתי נכון, בתחילת 2006 זה יוצא לדרך.

שלומית ניר-טור: יכול להיות שהסנקציה תופעל באמצע 2006 אבל הקריטריונים מוכנים בימים אלה לאור העובדה שאנחנו צריכים להודיע לאיגודים והם צריכים להתארגן, אז יכול להיות שזה ייקבע ביוני 2006.

ענבל גבריאלי: בכל מקרה הדברים הללו יכולים להתנהל במקביל, הסנקציות שמשרד החינוך כמשרד ממשלתי יוכל להפעיל וגם כמובן האופציה של רשם העמותות שאת הדין ודברים עם רשם העמותות אני לא אקיים במסגרת דיון רב משתתפים אלא אני אבדוק אותו בעצמי, וכמובן יש את סעיף 15 לחוק שקובע את הקנס.

ענבל גבריאלי: כדי לא לומר שלא הזהרנו, כדי לא לומר שהוועדה מגיעה משום מקום, מה שיקרה בזמן הקרוב זה כך.

ענבל גבריאלי: ושוב מעבר לקריטריונים האלה ולנוהל שקובע משרד החינוך שברגע שזה יקבע אנחנו נקיים ישיבה כדי לשמוע את הדברים ולראות איך הדברים הולכים להיות מופעלים.

ענבל גבריאלי: אבל בינתיים יצאו מכתבים לכל הגופים, כ-50 גופים שבהם הפעם יוסבר מה אומר החוק על פי פרשנות של היועצת המשפטית שלנו שכמובן בין היתר, סומכת את חוות דעתה על פי פסיקה של בית המשפט וזה לא דעה אישית של חברת ועדה זו או אחרת או של יושבת ראש הוועדה.

ענבל גבריאלי: יוסבר מה אומר סעיף החוק, כמובן שניידע בדבר הסנקציה, ניידע גם על המגעים שאני מקווה שאני אספיק לקיים עם רשם העמותות ולשמוע את דעתו ואת הנכונות שלו לשתף איתנו פעולה.

ענבל גבריאלי: ואם צריך, כי לפי המכתבים שקיבלנו כתגובה מהגופים השונים, אז הבקשה לא הייתה מספיק ברורה, אז הפעם אני אפרט איך בדיוק אני רוצה לקבל את הנתונים ואם מציינים לי שיש 3 עובדות קבועות, אני אשמח לדעת גם באיזה תפקידים, מתוך איזה תפקידים, כדי לקבל את התמונה האמיתית.

ענבל גבריאלי: אני לא מבינה את החשש, ואני מרשה לעצמי לומר חשש, של חלק מהגופים, אלה שציינו את זה בלשון חצי לשון או אותם גופים שבכלל לא השיבו על הפנייה של הוועדה.

ענבל גבריאלי: אנחנו מדברים על משהו שהוא תהליכי.

ענבל גבריאלי: נכון, החוק משנת 2003, הצורך בשוויון הוא זכות בלתי מנויה שהפסיקה הכירה בה כבר מזמן אבל עדיין, אנחנו עוברים כאן איזשהו תהליך.

ענבל גבריאלי: חלק מהגופים עשו את התהליך או יעשו את התהליך מהר יותר מאחרים.

ענבל גבריאלי: כך או כך יש היום חוק ולסעיף החוק הזה כדי ליישם אותו, צריך ליישר קו, אין שום אופציה אחרת.

ענבל גבריאלי: אני כיושבת ראש הוועדה, הכנסת בכלל, מדינת ישראל בכלל לא תאפשר בטיעונים כאלה ואחרים של אני לא מוצא נשים מתאימות או אין לי, לא נאפשר לא ליישם את החוק.

ענבל גבריאלי: זה הכל, תודה רבה לכולם על ההשתתפות, הישיבה נעולה.